COVID-19: Grand Lexis, Lexis Port Dickson ditutup dua hari

PORT DICKSON 21 Jan – Lexis Port Dickson dan Grand Lexis Port Dickson ditutup selama dua hari iaitu pada 24 dan 25 Jan ini.

“Kakitangan berkenaan telah diarah untuk menjalani kuarantin dengan segera. Ini termasuk juga kakitangan lain yang mempunyai kontak rapat dengan mereka yang positif.

“Kami ingin memaklumkan bahawa setiap hari kakitangan di kedua-dua hotel perlu menjalani saringan sebelum memulakan tugas mereka. Kakitangan yang telah disahkan negatif dan tidak mempunyai simptom telah diarahkan untuk bertugas.

“Bagaimanapun, pada hari ini, lebih kurang 10 peratus tenaga kerja di kedua-dua hotel Lexis telah disahkan positif,” kata kenyataan yang dikeluarkan hari ini.

Jelas Lexis Hotel Group, penutupan selama dua hari itu dilakukan bagi tujuan sanitasi dan desinfeksi melibatkan bilik, restoran serta kemudahan lain yang terdapat di kedua-dua hotel berkenaan.

Katanya, sebuah lagi hotel iaitu Lexis Hibiscus Port Dickson telah ditutup sehari pada 18 Jan lalu bagi kerja-kerja sanitasi dan disinfeksi.

“Bagi pelanggan yang sudah membuat tempahan hotel pada 24 dan 25 Jan ini di Lexis Port Dickson dan Grand Lexis Port Dickson mereka boleh menunda tarikh lain tanpa dikenakan sebarang penalti atau boleh memohon untuk mendapatkan bayaran balik sepenuhnya.

“Selain itu, bagi pelanggan yang sudah membuat tempahan di kedua-dua hotel Hotel Lexis Group pada 21 hingga 29 Jan ini yang tidak selesa untuk bercuti pada waktu ini, mereka boleh menunda tarikh lain atau mendapatkan bayaran balik sepenuhnya.


‘2022 tutup buku’: Imbasan September 2022

BANDAR MELAKA – Kerajaan Negeri mengumumkan elaun Pegawai Syarak Melaka dinaikkan RM50 hingga RM200 berkuat kuasa Oktober 2022.
Ketua Menteri Datuk Seri Utama Sulaiman Md Ali berkata, kenaikan itu membabitkan 1,100 Pegawai Syarak terdiri daripada imam, bilal, noja dan pengurus jenazah wanita dari 185 buah kariah masjid di seluruh negeri.

KUALA LUMPUR – Beregu lelaki nombor satu negara, Aaron Chia-Soh Wooi Yik hari ini menerima insentif berjumlah RM500,000 atas kejayaan mereka merangkul gelaran dunia sulung buat Malaysia, baru-baru ini.

Presiden Persatuan Badminton Malaysia (BAM) Tan Sri Mohamad Norza Zakaria berkata daripada jumlah itu, mereka menerima RM250,000 setiap seorang daripada badan induk berkenaan serta beberapa penaja rasmi lain.

KUALA LUMPUR – Bekas Presiden MIC Tun S. Samy Vellu meninggal dunia di kediamannya di sini, kira-kira 7 pagi tadi.
Mendiang berusia 86 tahun.
Perkara itu disahkan bekas Presiden MIC Tan Sri Dr S. Subramaniam.

BANDA HILIR – Lautan manusia menggamatkan suasana sambutan Hari Malaysia 2022 di Dataran Memorial Pengisytiharan Kemerdekaan Banda Hilir, di sini.
Seawal jam 3 petang lagi, pengunjung mula tiba di lokasi sambutan bagi memeriahkan sambutan yang julung kali diadakan di Semenanjung Malaysia dengan bertemakan nuansa 60-an.

AYER KEROH – Mantan Ketua Menteri Melaka ke-5, Datuk Seri Mohd Adib Mohamad Adam meninggal dunia, 21 September lalu.
Allahyarham berkhidmat sebagai Ketua Menteri Melaka bagi tempoh 11 Julai 1978 hingga 26 April 1982.

AYER KEROH – Ilmu ditimba daripada pemenang pingat emas Sukan Olimpik, Hidilyn Diaz banyak membantu gadis 13 tahun dari Jasin menyumbang emas dalam sukan angkat berat pada temasya Sukan Malaysia (Sukma) 2022 20 September lalu.
Kemenangan atlet termuda, Nurul Syasya Khairina Syamsur itu, juga mencipta sejarah baharu buat Negeri Melaka apabila buat pertama kalinya membawa pulang emas dalam acara angkat berat pada temasya Sukma.


Banjir: Lelaki dilapor hilang ditemukan maut di kawasan timbunan kayu

KUANTAN, 26 Dis –  Seorang lelaki yang dilapor hilang dalam kejadian banjir di Kampung Tanjung, Karak dekat sini Isnin lepas (20 Dis), ditemukan maut di kawasan timbunan sisa kayu hari ini, kata Penolong Pengarah Operasi Jabatan Bomba dan Penyelamat (JBPM) Pahang Ismail Abdul Ghani.

Beliau berkata mayat K. Barathan, 28, ditemukan  pada 10.40 pagi oleh orang awam kira-kira 1.5 kilometer daripada lokasi dia dilapor hilang.

Balai Bomba dan Penyelamat Karak pada Isnin menerima panggilan kecemasan membabitkan seorang lelaki disyaki hilang semasa memindahkan barang ketika banjir, dan laporan polis dibuat oleh bapa mangsa setelah anaknya tidak dapat dihubungi.

“Susulan itu, operasi mencari dan menyelamat mangsa dijalankan di Kampung Tanjung, Karak dan sekitar sungai berhampiran, sebelum orang awam berjaya menemukan mangsa hari ini.


Bakal jemaah haji diberi keutamaan terima vaksin COVID-19

PUTRAJAYA 29 Mac – Bakal jemaah haji Malaysia tahun ini akan diberi keutamaan dalam pemberian vaksin COVID-19, apabila kerajaan Arab Saudi menetapkannya sebagai syarat wajib, kata Menteri Penyelaras Program Imunisasi COVID-19 Kebangsaan Khairy Jamaluddin.

Bercakap dalam sidang media mengenai perkembangan program imunisasi COVID-19 di sini hari ini Khairy berkata, Tabung Haji akan mengemukakan senarai jemaah haji mengikut jadual setelah mendapat keputusan rasmi daripada kerajaan Arab Saudi.

Beliau berkata, adalah menjadi tanggungjawab kerajaan Malaysia untuk menyediakan vaksin kepada jemaah haji jika ditetapkan sebagai wajib oleh kerajaan Arab Saudi.

“Apabila kita dapat ketetapan bahawa ia adalah wajib, kita akan bekerjasama dengan Tabung Haji untuk melihat kepada senarai yang diluluskan untuk mengerjakan ibadah haji tahun ini, supaya mereka diutamakan dalam pemberian vaksin,” katanya.

Menteri Kesihatan Arab Saudi Dr Tawfiq al-Rabiah, sebelum ini dilaporkan berkata vaksinasi Covid-19 adalah wajib dan ia sebahagian daripada syarat utama untuk semua jemaah haji yang akan menunaikan ibadah itu Julai nanti.


Premis awam, sekolah berasrama dengan fasiliti lengkap sebagai pilihan utama PPS kuat kuasa 1 Oktober

PUTRAJAYA, 21 September – Kebenaran telah diberikan kepada penggunaan premis-premis awam dan sekolah-sekolah berasrama yang mempunyai fasiliti yang lengkap dan selesa sebagai pilihan utama pusat pemindahan sementara (PPS) berkuat kuasa 1 Oktober ini.

Setiausaha Jemaah Menteri merangkap Ketua Setiausaha Negara Tan Sri Mohd Zuki Ali berkata kebenaran itu diberikan oleh Kementerian Pendidikan dan agensi berkaitan sebagai kesiapsiagaan bagi menghadapi monsun timur laut.

Beliau berkata perkara itu diputuskan dalam mesyuarat Jemaah Menteri hari ini agar operasi penempatan mangsa banjir dilaksanakan dengan mengambil kira keselesaan dan kebajikan Keluarga Malaysia secara keseluruhannya.

“Sehubungan itu bagi memastikan kelancaran operasi di lapangan, Arahan Majlis Keselamatan Negara (MKN) 20 telah menetapkan bahawa Pegawai Daerah sebagai Pengerusi Jawatankuasa Pengurusan Bencana Daerah mempunyai kuasa untuk mengenal pasti dan mengisytiharkan mana-mana premis awam dan sekolah terutamanya sekolah berasrama untuk dijadikan sebagai PPS,” katanya dalam  kenyataan di sini hari ini.

Mohd Zuki berkata pelbagai agensi kerajaan melalui Jawatankuasa Pengurusan Bencana di semua peringkat sentiasa bekerjasama dengan erat untuk terus meningkatkan kesiapsiagaan dalam menghadapi sebarang bencana.

“Ini bagi memastikan Keluarga Malaysia yang terkesan mendapat penempatan yang selesa, perlindungan yang selamat serta kebajikan yang terjamin sepanjang berada di PPS,” katanya.


Kemudahan sektor ekonomi akan diumumkan dalam waktu terdekat

KUALA LUMPUR 8 Ogos – Kemudahan bagi sektor ekonomi untuk individu telah menerima vaksinasi lengkap akan diumumkan dalam tempoh terdekat, kata Perdana Menteri Tan Sri Muhyiddin Yassin.

“Kemudahan-kemudahan sektor ekonomi sedang dibincang dan dipertimbangkan di peringkat Sidang Khas MKN dan akan saya umumkan dalam waktu terdekat,” katanya dalam pengumuman khas kemudahan-kemudahan bagi individu yang telah menerima vaksinasi lengkap.

Dalam pengumuman itu, beliau berkata kerajaan bersetuju memberikan kemudahan bagi sektor sosial kepada individu yang telah menerima vaksinasi lengkap dan menetap di negeri-negeri dalam Fasa Dua dan seterusnya.

Antara kemudahan itu ialah aktiviti makan di premis makanan dibenarkan dan aktiviti pelancongan dalam negeri yang sama turut dibenarkan melibatkan ‘homestay’ dan hotel, dengan pengusaha premis perlu memastikan mereka yang ingin memasuki premis mesti menunjukkan sijil digital vaksinasi COVID-19.

Muhyiddin berkata, kerajaan juga bersetuju memberikan kemudahan kuarantin dan perjalanan untuk individu yang telah menerima vaksinasi lengkap di seluruh negara dan ia terpakai ke atas semua fasa dalam Pelan Pemulihan Negara (PPN) berkuat kuasa pada Selasa, 10 Ogos.

Menerusi kemudahan itu, pasangan suami isteri jarak jauh yang telah melengkapkan vaksinasi mereka dibenarkan merentas daerah atau negeri untuk bertemu pasangan masing-masing.

Beliau berkata, selain itu, ibu bapa yang telah melengkapkan vaksinasi mereka juga dibenarkan merentas daerah dan negeri untuk berjumpa anak-anak di bawah umur 18 tahun.


STL2023: Melaka Titans sedia jadi pencabar

BANDARAYA MELAKA 23 Mei – Melaka Titans sedia menggalas cabaran membawa nama Negeri Melaka dalam saingan Liga Sepak Takraw League (STL) 2023 – Liga Premier yang akan mula membuka tiranya pada 26 Mei hingga 5 Ogos ini.

Yang Dipertua Persatuan Sepak Takraw Melaka (PASTAM) Datuk Akramuddin Ab Aziz berkata, walaupun bukan dianggap pasukan pilihan, namun Melaka Titans melaungkan kesediaan untuk menjadi pencabar utama dan enggan dikenali sebagai pasukan pelengkap.

Dengan membariskan lima bekas pemain kebangsaan, termasuk dua pemain anak jati Melaka yang berpotensi besar, beliau percaya pasukan itu mampu memberi saingan cukup hebat ke atas 10 pasukan yang beraksi musim ini.

“Insya-Allah dengan kehadiran pemain berkaliber dan berpengalaman dibantu dengan pemain muda dan barisan kejurulatihan yang mantap saya percaya pasukan ini boleh memperoleh sesuatu.

“Saya tidak meletakkan sasaran yang cukup tinggi. Apa yang saya mahu ialah kita fokus dari satu perlawanan ke satu perlawanan untuk membuktikan pasukan ini boleh menjadi pencabar dalam saingan kali ini,” katanya.

Beliau berkata demikian pada sidang media selepas Majlis Memperkenalkan Pemain Melaka Titans Bagi Kejohanan Liga Sepak Takraw (STL) 2023 – Liga Premier di sebuah hotel, di sini, malam tadi.

Terdahulu, majlis itu dirasmikan Exco Belia, Sukan dan NGO negeri VP Shanmugam yang mewakili Ketua Menteri Datuk Seri Ab Rauf Yusoh.

Hadir sama, Timbalan Exco Sains, Teknologi, Inovasi dan Komunikasi Digital negeri Mohd Noor Helmy Abdul Halem serta Pengarah Majlis Sukan Negara (MSN) Negeri Melaka Mohd Asri Ninggal.

Pada majlis itu, Melaka Titans memperkenalkan enam pemain termasuk empat bekas pemain kebangsaan yang bakal memperkuatkan pasukan itu seperti Sahidan Md Ali, Mohd Hanafiah Dollah, Mohd Faizul Hairi dan Izuan Afendi Azlan.

Dalam perkembangan lain, Akramuddin turut menyambut baik cadangan Menteri Belia dan Sukan Hannah Yeoh untuk mengangkat kembali sukan sepak takraw sebagai antara sukan teras negara.

“Melalui program-program tersebut, kita akan membuka langkah bagi mengumpul pemain berpotensi bagi mengembalikan kegemilangan sukan ini pada era 1970-an dan 1980-an lalu,” katanya.


TAJUK UTAMA AKHBAR: 13 APRIL 2022


Pakej Pintar Niaga Lazada buka peluang buat usahawan terjejas

AYER KEROH 15 Julai – Kerajaan negeri Melaka dan Lazada bekerjasama menyediakan laman ‘Melaka E-Bazar’ bagi mempromosikan produk pelancongan dan hospitaliti tempatan menerusi kempen ‘Buy Now, Travel Later’.

Ketua Menteri Datuk Seri Utama Sulaiman Md. Ali berkata, kempen bermula 7 Julai lalu hingga 30 September depan diadakan sempena Sambutan Melaka Bandaraya Warisan Dunia UNESCO Ke-13.

Menurutnya, inisiatif itu dilaksanakan di bawah insentif Pakej Rangsangan Ekonomi (PRE) Melakaku Maju Jaya 2021: Sejahtera Bersama untuk membantu usahawan dan pemain sektor pelancongan di negeri ini yang terjejas akibat pandemik COVID-19.

“Ia juga sebahagian saranan Kementerian Pelancongan, Seni dan Budaya Malaysia bagi meningkatkan sinergi serta kerjasama antara pemain industri dan perkhidmatan pelancongan untuk memasarkan produk mereka ke arah menjadikan Malaysia sebagai destinasi pelancongan utama di dunia,” katanya dalam kenyataan semalam.

Sulaiman berkata, kempen itu bertujuan merancakkan semula aktiviti ekonomi dengan jangkaan penyertaan oleh lebih 1,000 usahawan tempatan yang terkesan pandemik dan dipasarkan menerusi Pakej Pintar Niaga tanpa sebarang kos kepada peserta.

Katanya, pelbagai tawaran hebat ditawarkan merangkumi tempat tarikan pelancongan popular termasuk pakej percutian, pakej penginapan hotel dan inap desa serta pelbagai produk tempatan negeri ini.

“Pengguna Lazada boleh membeli baucer percutian itu melalui Melaka E-Bazar dengan tarikh terbuka iaitu tempoh sah laku selama setahun sehingga 2022.

“Mulai 1 Ogos depan setiap pengguna Lazada juga boleh menikmati penjimatan dengan mengumpulkan baucar diskaun dengan potongan hingga 50 peratus di laman ‘Melaka E-Bazar,” katanya lagi.

Mengulas lanjut, Sulaiman menyifatkan kerjasama Kerajaan negeri Melaka dengan platform beli-belah dalam talian itu tepat pada masanya bagi memacu semula industri pelancongan Melaka dan Malaysia.

“Kerjasama Kerajaan Negeri Melaka dengan Lazada memang tepat pada masanya kerana industri pelancongan Malaysia dan Melaka mengalami impak yang besar akibat pandemik ini.

“Dengan memanfaatkan pelanggan Lazada di seluruh negara, kempen ini akan membantu menjana aliran tunai yang mampan kepada perniagaan di Melaka dan seterusnya dapat memberikan kelegaan kepada usahawan dan penggiat industri pelancongan negeri Melaka,” katanya lagi.

Sementara itu, Ketua Pegawai Operasi Lazada Malaysia, Darren Rajaratnam berkata, perusahaan mikro, kecil dan sederhana (PMKS) dan usahawan tempatan digalakkan mengambil kesempatan yang ditawarkan di bawah insentif rangsangan Pakej Pintar Niaga Lazada.

Beliau berkata antara insentif disediakan ialah pengecualian yuran penyenaraian, kemudahan mengikuti latihan langkah demi langkah menyeluruh di Lazada University, alat inovatif Seller Centre (Pusat Penjual), kredit iklan RM300 secara percuma, slot pendedahan tinggi selama sebulan, penghantaran percuma dan sokongan khas 90 hari.

“Kami bertekad untuk memainkan peranan kami dalam menyokong perniagaan tempatan Malaysia dalam suasana mencabar ini, terutamanya industri pelancongan yang terjejas akibat COVID-19.

“Pelancaran kempen ‘Buy Now, Travel Later’ semasa kempen ‘Unexpected Mid-Year Sale’ Lazada akan membantu perniagaan di Melaka memanfaatkan kunjungan yang meningkat di Lazada untuk capaian pelanggan yang optimum,” katanya.

Menurutnya, Pakej Pintar Niaga yang ditawarkan boleh membantu PMKS tempatan membuka gedung dalam talian tanpa sebarang kos dan mereka dialu-alukan untuk mendaftar sebagai penjual baharu di Lazada menerusi http://lzd.co/SellOnLazadaMY.


RM20 juta buat pembangunan e-Sukan

KUALA LUMPUR 29 Okt – Bagi merancakkan pertumbuhan e-Sukan dalam kalangan anak muda, kerajaan memperuntukkan RM20 juta bagi membangunkan e-sukan kebangsaan.

Dalam pada itu, beliau berkata, kerajaan juga bercadang untuk memberikan pengecualian cukai pendapatan ke atas wang hadiah kemenangan kejohanan e-sukan bagi mereka yang layak.

Katanya, hal itu bagi mengiktiraf pencapaian atlet e-Sukan kelahiran Malaysia yang telah
mengharumkan nama negara dengan berjaya meraih pencapaian cemerlang di kejohanan antarabangsa di Romania baru-baru ini.


Kerajaan tampung subsidi tarif elektrik RM6.51 bilion pada 2022

Timbalan Menteri Tenaga dan Sumber Asli, Datuk Ali Biju berkata ia susulan pengumuman Perdana Menteri Datuk Seri Ismail Sabri Yaakob pada 24 Jun lepas yang mengekalkan rebat dua sen kilowatt per jam (kWj) kepada semua pengguna domestik dan surcaj RM3.70 sen/kWj kepada semua pengguna bukan domestik di Semenanjung bagi tempoh 1 Julai hingga 31 Dis 2022.

“Dalam hal ini, semua pengguna di Semenanjung akan membayar bil elektrik pada kadar yang sama seperti yang dibayar sejak Januari 2022 berdasarkan penggunaan elektrik masing-masing,” katanya pada sesi soal jawab di Dewan Negara hari ini.

Beliau menjawab soalan Senator Khairil Nizam Khirudin yang ingin tahu jumlah subsidi yang telah dan akan diperuntukkan kerajaan melalui Suruhanjaya Tenaga bagi memastikan tiada kenaikan tarif elektrik untuk membantu rakyat menghadapi tekanan inflasi.

Ali juga memaklumkan sejak Januari 2021 hingga Jun lepas, kerajaan telah memperuntukkan sebanyak RM715 juta bagi mengekalkan rebat dua sen/kWj kepada semua pengguna domestik walaupun surcaj RM3.70 sen/kWj sepatutnya dikenakan kepada semua pengguna elektrik di Semenanjung bermula Januari 2022.

Sementara itu, beliau berkata sebarang keputusan tarif elektrik berikutnya adalah berdasarkan kepada mekanisme Pelepasan Kos Tidak Seimbang (ICPT) hujung tahun ini yang bergantung pada harga bekalan bahan api di peringkat antarabangsa.


Lebih 100,000 veteran ATM belum mendaftar dengan JHEV- Ikmal Hisham

KUALA LUMPUR 29 Sept. – Jabatan Hal Ehwal Veteran (JHEV) Angkatan Tentera Malaysia (ATM) sedang mengesan lebih 100,000 bekas anggota dan pegawai ATM yang tidak berdaftar dengan jabatan itu di seluruh negara.

Timbalan Menteri Pertahanan Datuk Seri Ikmal Hisham Abdul Aziz berkata, usaha itu bagi membolehkan bekas ATM menikmati segala kemudahan dan bantuan kebajikan yang disediakan oleh kerajaan termasuk kemudahan perubatan.

“Mungkin ada ahli keluarga yang tidak menyedari datuk atau ayah mereka adalah veteran jadi bolehlah bantu mereka untuk mendaftar secepat mungkin dengan JHEV.

“Pada masa ini, terdapat lebih 300,000 bekas anggota ATM dikenal pasti namun hanya 211,924 sudah mendaftar dengan jabatan itu,” katanya pada sidang media selepas majlis perasmian pusat perkhidmatan setempat JHEV ATM di Menara TH Perdana di sini hari ini.

Beliau berkata daripada jumlah yang mendaftar JHEV, seramai 104,760 adalah anggota yang berpencen, 82,031 tidak berpencen manakala 25,133 lagi menerima pencen terbitan.

Sementara itu, Ikmal Hisham berkata, kementeriannya melalui JHEV ATM bercadang untuk mewujudkan pusat perkhidmatan setempat bergerak bagi menyampaikan perkhidmatan kepada warga veteran ATM di seluruh negara.

Katanya hasrat penubuhan pusat itu untuk memberikan perkhidmatan yang menyeluruh dengan lebih efektif merangkumi perkhidmatan permohonan atau semakan, faedah kematian, menguruskan kemudahan perubatan dan tanggungan serta banyak lagi.

Beliau berkata sistem penyampaian perkhidmatan yang diintegrasikan dengan kemudahan digital bukan sahaja memudahkan para veteran serta memberi impak positif kepada JHEV tetapi juga menjimatkan masa.


Remaja lelaki lemas terjatuh di laut selepas menjaring

SEREMBAN 2 Mei. – Seorang remaja lelaki ditemukan lemas akibat terjatuh ke dalam laut selepas membantu bapa saudaranya memasang jaring di Pangkalan Kuala Lukut Kecil, Port Dickson dekat sini hari ini.

Ketua Balai Bomba dan Penyelamat Port Dickson Mohd Hairul Izam Mazelan berkata, remaja berusia 16 tahun itu ditemukan Pasukan Penyelamat Di Air (PPDA) Jabatan Bomba dan Penyelamat Teluk Kemang dan PPDA Jempol kira-kira 12.35 tengah hari tadi.

“Seramai 26 anggota digerakkan ke lokasi kejadian bersama empat bot penyelamat dan empat kayak sejurus menerima laporan awal daripada bapa saudaranya, M. Narianasamy yang menaiki bot bersama remaja itu kira-kira jam 6.15 petang semalam.

“Maklumat awal mendapati mangsa bersama bapa saudaranya memasang jaring di perairan berkenaan semalam kira-kira 3 petang, bagaimanapun, ketika dalam perjalanan pulang mangsa terjatuh,” katanya ketika dihubungi Bernama, di sini hari ini.


Piala Asia 2022: PM ucap tahniah kepada pasukan hoki lelaki kebangsaan

KUALA LUMPUR, 1 Jun – Perdana Menteri Datuk Seri Ismail Sabri Yaakob hari ini merakamkan ucapan tahniah kepada pasukan hoki lelaki kebangsaan yang berjaya melangkah ke perlawanan akhir Kejohanan Hoki Piala Asia 2022 di Jakarta, Indonesia.

Menerusi catatan di Facebook beliau, Ismail Sabri berkata skuad hoki lelaki kebangsaan menjadi harapan negara untuk memenangi perlawanan akhir ‘Super 4’ Piala Asia 2022, malam ini.

“Kita berjaya ke perlawanan akhir setelah menewaskan Jepun 5-0 malam tadi. Malam ini kita bertemu Korea Selatan, pastinya pasukan kita mampu menunjukkan semangat jitu berdepan pencabar kita.

“Ayuh Keluarga Malaysia, sama-sama kita doakan kejayaan skuad hoki kebangsaan kita untuk menamatkan kemarau kejuaraan selama 40 tahun yang kita nantikan selama ini,” katanya.

Semalam, Malaysia berjaya membenam Jepun 5-0 pada kejohanan Hoki Piala Asia di Stadium Hoki Gelora Bung Karno, sekali gus mengesahkan slot ke final.


RCEP: Malaysia hormati pendirian India – PM

KUALA LUMPUR 13 Nov. – Malaysia menghormati pendirian India yang tidak mahu menyertai Perjanjian Perkongsian Ekonomi Komprehensif Serantau (RCEP) tetapi kekal berharap Rakan Dialog ASEAN itu akan menyertai perjanjian perdagangan bebas terbesar itu pada masa depan.

Ketika berucap pada Sidang Kemuncak ASEAN-India ke-17 secara maya, Perdana Menteri, Tan Sri Muhyiddin Yassin berkata Malaysia menghargai penyertaan aktif dan sumbangan berharga yang dihulurkan India ketika rundingan dan proses awal pembentukan Perjanjian RCEP.

India memilih untuk mengundur diri daripada rundingan RCEP pada November 2019. Dengan itu, Perjanjian RCEP yang dijadual ditandatangani pada hari terakhir Sidang Kemuncak ASEAN ke-37 Ahad ini serta siri mesyuarat berkaitan, hanya akan disertai 10 negara anggota ASEAN serta Australia, China, Jepun, Korea Selatan dan New Zealand.

Muhyiddin menegaskan, Malaysia dan ASEAN menganggap India sebagai rakan penting dan strategik dengan dagangan antara ASEAN dan India meningkat ketara sejak bertahun-tahun.

Beliau berkata, pada 2019, India adalah rakan dagang keenam terbesar dalam kalangan Rakan Dialog ASEAN dengan jumlah dagangan mencecah US$77 bilion.

“Perkongsian ini kelihatan berkembang baik sejajar dengan inisiatif pembangunan ekonomi ASEAN serta perubahan seni bina ekonomi di Asia. Dalam konteks ini, kedua-dua pihak perlu melipatgandakan usaha bagi meneroka lebih banyak potensi yang wujud dalam hubungan dagang serta ekonomi lain,” katanya.

Dialog ASEAN India bermula 1992 pada peringkat rakan dialog sektorial tetapi penyertaannya dinaik taraf sebagai Rakan Dialog penuh pada Disember 1995.

Malaysia percaya semakan itu penting bagi memastikan AITIGA kekal relevan dan lebih banyak penambahbaikkan berkaitan hubungan dagang serta meningkatkan rantaian bekalan demi kemakmuran ASEAN dan India, katanya.

Perdana Menteri berharap semua pihak tidak mengenakan atau mengambil langkah perlindungan terhadap barangan masing-masing kerana ia boleh memberi kesukaran dan cabaran, lebih-lebih lagi ketika penularan wabak COVID-19.

Muhyiddin turut mengetengahkan kepentingan penerapan penyelesaian digital dalam proses pemulihan ekonomi dengan merebut peluang yang tersedia ekoran transformasi digital semasa seperti e-dagang dan Revolusi Industri 4.0.

“Malaysia percaya transformasi digital akan membantu kita menyediakan benteng terhadap pertumbuhan ekonomi rantau ini. Dengan itu, ASEAN dan India mesti mempercepat proses pendigitalan dan pembaharuan ekonomi bagi menangani cabaran berkenaan,” katanya.

Muhyiddin mengetuai delegasi Malaysia pada Sidang Kemuncak ASEAN ke-37 secara maya yang dihoskan Vietnam selaku pengerusi ASEAN, bermula 12 hingga 15 November.


APMM tahan 15 nelayan Vietnam di perairan Terengganu

KUALA TERENGGANU, 23 Mei – Agensi Penguatkuasaan Maritim Malaysia (APMM) Terengganu merampas sebuah bot nelayan Vietnam bersama 15 kru termasuk tekong dalam operasi bersepadu Naga Barat dan Kuda Laut, kira-kira 3 petang semalam.

Pengarah Maritim Terengganu Kepten Maritim Muhammad Suffi Mohd Ramli berkata bot tersebut ditahan di kedudukan 100 batu nautika Timur Laut dari Kuala Terengganu.

“Hasil rampasan termasuk bot, 700 kilogram hasil tangkapan dan 1,000 liter bekalan diesel dianggarkan bernilai RM1.5 juta,” katanya dalam kenyataan hari ini.

Beliau berkata kesemua kru yang ditahan dibawa ke jeti APMM negeri untuk siasatan lanjut dan kes disiasat mengikut Akta Perikanan 1985 kerana menceroboh dan menangkap ikan di perairan negara tanpa kebenaran daripada Ketua Pengarah Perikanan Malaysia dan Akta Imigresen 1959/1963 kerana gagal mengemukakan dokumen pengenalan diri yang sah.

Muhammad Suffi juga meminta bantuan orang ramai untuk segera melaporkan sebarang kejadian kecemasan kegiatan jenayah di laut secara terus kepada APMM negeri di talian 09-6223657 atau melalui talian bantuan kecemasan MERS 999.


UMNO Melaka siap sedia hadapi PRU-15

MASJID TANAH 15 Mac – UMNO Melaka dilihat cukup bersedia untuk menghadapi Pilihan Raya Umum Ke-15 (PRU-15) yang dijangka akan diadakan bila-bila masa.

Itu pemerhatian disimpulkan Timbalan Presiden UMNO Datuk Seri Mohamad Hasan melalui lawatan kerja yang diadakan Villa D’Acqua Homestay Masjid Tanah, di sini, hari ini.

Beliau berkata, menerusi perjumpaan dengan setiap Ketua Bahagian Negeri, pihaknya berpuas hati dengan segala persiapan dijalankan, namun percaya masih ada ruang untuk memperbaiki kelemahan yang ada.

“Selaku Pengerusi Jawatankuasa Perunding dan Persiapan Pilihanraya (War Room), Melaka adalah negeri pertama yang dikunjungi untuk melihat sejauh mana kesiapsiagaan negeri-negeri.

“Alhamdulillah nampaknya persiapan Melaka cukup bagus tetapi nampaknya ada beberapa kawasan (bahagian) yang perlu diperbaiki lagi,” katanya kepada pemberita selepas tamat pertemuan bersama semua jentera parti negeri ini.

Mengulas lanjut, beliau berkata, selepas ini pihaknya akan menjelajah ke Negeri Sembilan, Johor dan seterusnya negeri-negeri lain untuk melihat persiapan di setiap negeri.

Perjumpaan secara tertutup itu turut dihadiri Setiausaha Agung UMNO Datuk Seri Ahmad Maslan, Pengerusi Badan Perhubungan UMNO Negeri Datuk Seri Ab Rauf Yusoh, Ketua Menteri Datuk Seri Utama Sulaiman Md Ali dan beberapa EXCO Kerajaan Negeri berserta Ahli Dewan Undangan Negeri (ADUN) yang mewakili Barisan Nasional (BN).


Melaka bakal wujudkan Rainbow Village tarik minat geng ‘bikers’

BANDA HILIR 5 Mac – Kerajaan negeri bakal memperkasa subsektor pelancongan sukan bermotor dengan mewujudkan sebuah tempat khusus untuk peminat sukan bermotor di negara ini.

EXCO Pelancongan Datuk Muhammad Jailani Khamis berkata, mengikut perancangan, kawasan itu akan dikenali sebagai ‘Rainbow Village’ yang mana ia akan turut menempatkan lokasi pameran hasil seni kenderaan yang diubah suai untuk tatapan peminatnya.

“Apa yang pasti kita rancang untuk dalam Rainbow Village itu akan diadakan satu elemen dikenali sebagai ‘Bikers Heaven’ yang mana akan ada pameran hasil karya seni kenderaan ‘custom’,” katanya.

Beliau berkata demikian pada sidang media pelancaran Program Pencarian Pengunjung Bertuah ke 8 Juta di Pekarangan Menara Taming Sari, di sini hari ini.

Dalam pada itu, ujarnya, dalam usaha menjadikan Melaka sebagai antara destinasi pelancongan sukan, pihaknya juga bakal merancang untuk menganjurkan acara larian.


Individu palsu sijil vaksinasi COVID-19 perlu dikenakan hukuman maksimum – Hishamuddin

KUALA LUMPUR, 11 Jan – Individu yang terlibat dalam pemalsuan sijil vaksinasi COVID-19 perlu dikenakan hukuman maksimum kerana tindakan itu bukan hanya mendatangkan bahaya kepada diri sendiri malah terhadap individu lain yang tidak berdosa, kata Menteri Kanan Pertahanan Datuk Seri Hishammuddin Tun Hussein.

“I want the full force of the law on them and I want to make sure they realise that there a limit when it comes to profit which affects people lives’ (Saya mahu penguatkuasaan undang-undang sepenuhnya ke atas mereka dan saya mahu pastikan mereka sedar ada had bila tiba tentang keuntungan yang menjejaskan kehidupan orang ramai,” katanya.

Hishammuddin berkata hukuman yang berat perlu dikenakan terhadap individu yang menjual dan membeli sijil vaksinasi palsu bagi mencegah kegiatan sedemikian daripada merebak.

Pihak berkuasa juga perlu berada satu langkah di hadapan dalam membanteras kegiatan ini kerana bagi mereka yang inginkan keuntungan mereka akan cuba mencari jalan lain.

Setakat ini, polis hanya mengesan satu kes aktiviti penawaran sijil vaksinasi COVID-19 palsu setakat ini yang melibatkan seorang pengamal perubatan di Marang, Terengganu.

Pada Sabtu lepas, polis menahan seorang doktor sebuah klinik swasta selepas disyaki mengeluarkan sijil suntikan vaksin COVID-19 palsu di Marang, Terengganu.

Suspek berkenaan direman selama tiga hari bermula Sabtu sehingga hari ini bagi membantu siasatan di bawah Seksyen 420 Kanun Keseksaan kerana melakukan penipuan dan perintah reman suspek berkenaan disambung selama dua hari lagi sehingga esok. – BERNAMA


Kes basikal lajak: Kerani wanita dibebaskan dengan jaminan sementara rayuan didengar

Panel tiga hakim Mahkamah Rayuan yang diketuai Datuk P. Ravinthran bersama-sama Datuk Lee Heng Cheong dan Datuk Mohd Nazlan Mohd Ghazali membenarkan permohonan Sam Ke Ting, 27, untuk menangguhkan pelaksanaan hukuman penjara enam tahun dan denda RM6,000 yang dijatuhkan Mahkamah Tinggi.

Mahkamah hari ini juga membenarkan permohonan Sam yang memakai baju kurung biru itu untuk merayu terhadap keputusan Mahkamah Tinggi Johor Bahru pada 13 April lepas.

Hakim Mahkamah Tinggi Datuk Abu Bakar Katar yang menjatuhkan hukuman itu ke atas Sam turut memerintahkan wanita itu dipenjara enam bulan jika gagal membayar denda serta hilang kelayakan lesen memandu selama tiga tahun sebaik menjalani tempoh pemenjaraan.

Mahkamah itu memutuskan demikian selepas membenarkan rayuan pendakwaan bagi mengetepikan keputusan Mahkamah Majistret pada 10 Okt tahun lepas, yang melepaskan dan membebaskan wanita itu daripada pertuduhan berkenaan. – BERNAMA


Google papar ‘doodle’ khas hargai biduanita Saloma

Pencetus trend industri hiburan tanah air sekitar 50-an hingga awal 80-an, biduanita Saloma atau nama sebenarnya Puan Sri Salmah Ismail yang bersuara bak buluh perindu, merakamkan lebih 500 buah lagu dan menerusi lakonannya yang berkarisma, beliau membuka laluan untuk generasi pelakon wanita masa depan di negaranya.

Hari ini pada 1978,  Saloma melakar sejarah apabila beliau dianugerahi gelaran  Biduanita Negara pertama oleh kerajaan Malaysia ketika itu, demikian menurut Google dalam kenyataan.

Beliau mula menyanyi secara profesional ketika usianya mencecah remaja dengan kariernya dalam bidang muzik bermula menerusi persembahan di kelab malam dan majlis perkahwinan.

Pada 1961, beliau mendirikan rumah tangga dengan rakan artis yang merupakan ikon hiburan serba boleh Seniman Agung Negara Allahyarham Tan Sri P. Ramlee, dan pada tahun-tahun berikutnya pasangan legenda itu mengubah dunia hiburan Malaysia menerusi muzik dan filem.

Memiliki gaya rambut tersendiri dan fesyen pakaian yang tidak dapat ditiru (kerana kebanyakannya dijahit sendiri oleh beliau), Saloma membintangi pelbagai filem sepanjang era 60-an dan melahirkan banyak album sepanjang hayatnya.

“Terima kasih Saloma, kerana memanfaatkan bakat seni anda untuk memberi inspirasi kepada wanita di Malaysia dan negara lain agar menjadi diri sendiri,” kata Google.


Insiden MH2664: Penumpang nafi cuaca buruk, mohon siasatan telus

TAWAU, 9 April – Tiga penumpang yang menaiki penerbangan Malaysia Airlines MH2664 Ahad lalu (3 April), meminta Malaysia Airlines Berhad serta Pihak Berkuasa Penerbangan Awam Malaysia menjalankan siasatan telus berhubung insiden cemas pesawat itu.

Penumpang terbabit iaitu Abdul Rahim Awang Nong, 48, Halimah Nasoha, 39, dan Chui Ka Wai, 48, yang masing-masing tampil membuat laporan polis semalam, turut mendesak laporan terperinci siasatan didedahkan kepada umum.

Mereka tidak bersetuju dengan kenyataan Malaysia Airlines disiarkan Selasa lepas (5 April) menyatakan, penerbangan yang berlepas dari Lapangan Terbang Antarabangsa Kuala Lumpur (KLIA) menuju ke Tawau berpatah balik ke KLIA, disebabkan isu teknikal dan keadaan cuaca yang buruk.

Abdul Rahim berkata keadaan cuaca pada ketika itu baik dan juruterbang juga memadamkan lampu isyarat tali pinggang, selain pramugari sedang menghidangkan makanan sebelum tiba-tiba pesawat hilang kawalan.

“Saya yakin kedudukan pesawat menjunam, ketika itu saya hanya ingat mati dengan penumpang lain menjerit dan menangis ketakutan,” katanya kepada pemberita di sini hari ini.

Halimah mendakwa beliau melambung dari tempat duduknya ketika insiden cemas itu berlaku dan sehingga kini masih berasa trauma dengan kejadian kira-kira 10 minit itu.

“Cuaca sangat baik ketika itu, dan saya ada ambil gambar beberapa minit sebelum kejadian, langit biru, tidak ada hujan, cerah panas.

“Sehingga kini dada saya masih sakit, pada ketika itu saya lepas minum dan mahu melelapkan mata tiba-tiba pesawat jatuh, saya melambung, saya pun ingat waktu itu mati, sewaktu selamat mendarat dan keluar pesawat pula, saya perhati semua penumpang dalam itu muka pucat,” katanya lagi.

Menurutnya laporan polis itu dibuat bukan untuk menuntut ganti rugi daripada Malaysia Airlines, tetapi mendesak agar mengeluarkan kenyataan betul kerana keadaan cuaca pada ketika itu adalah baik.

Sementara itu, Ketua Polis Daerah Tawau ACP Jasmin Hussin mengesahkan pihaknya telah menerima laporan itu, dan pihak polis sedang menjalankan siasatan terhadap perkara tersebut. – BERNAMA


‘Think tank’ ketengah hak wanita bersidang selepas raya – Kalsom

PENGKALAN BATU 4 Mei – Kumpulan ahli pemikir atau ‘think tank’ diwujudkan bagi mengetengahkan hak-hak wanita di negeri ini akan bersidang selepas sambutan Aidilfitri.

Exco Pembangunan Wanita, Keluarga dan Komuniti negeri, Datuk Kalsom Nordin berkata kumpulan itu akan melibatkan golongan profesional seperti peguam dari luar Melaka.

“Ini adalah visi saya untuk tahun 2023. Dalam ‘group’ ini melibatkan orang-orang profesional, kita baharu panggil sahaja, kita akan bersidang selepas habis Syawal ini dan perkara utama adalah tentang hak-hak wanita.

“Saya akan bercakap untuk wanita Melaka dan kita akan bawa ahli Majlis Kerja Tertinggi (MKT) UMNO, Tan Sri Sharizat Abdul Jalil dalam perbincangan itu nanti,” katanya.

Beliau berkata demikian pada sidang media Rumah Terbuka Hari Raya Aidilfitri Dewan Undangan Negeri (DUN) Pengkalan Batu anjurannya di Kompleks Japerun Pengkalan Batu, di sini, hari ini.

Rumah terbuka berkenaan diserikan dengan kehadiran Yang di-Pertua Negeri Tun Seri Setia Mohd Ali Mohd Rustam dan Ketua Menteri Datuk Seri Ab Rauf Yusoh.

Turut hadir Speaker Dewan Undangan Negeri, Datuk Wira Ibrahim Durum; Setiausaha Kerajaan Negeri Datuk Wira Zaidi Johari, barisan Exco dan Timbalan Exco Kerajaan Negeri serta Ahli-Ahli Dewan Undangan Negeri (Adun) Negeri Melaka.


Gol penalti Helal kecewakan skuad Harimau Malaya

KUALA LUMPUR, 12 Jun – Jaringan sepakan penalti pemain gantian Abdulla Yusuf Helal pada penghujung perlawanan memusnahkan impian Malaysia mencipta kejutan ke atas Bahrain apabila tewas 1-2 pada aksi kedua Kumpulan E saingan Kelayakan Piala Asia 2023, malam ini.

Pada aksi di Stadium Nasional di Bukit Jalil itu, Helal menjaringkan gol kemenangan apabila menyempurnakan sepakan penalti pada minit ke-81 yang diberikan pengadil dari Tajikistan Sadullo Gulmurodi selepas penjaga gol Mohd Farizal Marlias menjatuhkan Ali Jaafar Madan dalam kotak penalti.

Terdahulu, pemain naturalisasi Mohamadou Sumareh membuka tirai jaringan buat Malaysia pada minit ke-55 sebelum Ali Abdulla Haram menyamakan kedudukan buat Bahrain dua minit berselang.

Beraksi di depan lebih 63,000 penyokong, Malaysia ternyata lebih mendominasi 45 minit pertama permainan dengan beberapa siri serangan sementara benteng pertahanan Bahrain bekerja keras menyerap asakan demi asakan skuad Harimau Malaya.

Pasukan negara tidak menunggu lama untuk memberikan amaran seawal minit kelima apabila hantaran jauh Ahmad Khuzaimi Piee tepat ke kaki Junior Eldstal tetapi beliau lambat menolak bola menyaksikan penjaga gol Sayed Mohammed Abbas bertindak menyelamatkan keadaan.

Malaysia terus melancarkan serangan berbahaya dengan penyerang, Muhamad Nazmi Faiz Mansor, Darren Lok dan Junior masing-masing mempunyai peluang untuk meletakkan Malaysia di depan dalam tempoh 15 minit pertama, namun Abbas cemerlang muncul watak penyelamat.

Peluang keemasan untuk Malaysia memecah kebuntuan hadir pada minit ke-31 menerusi pemain sayap Muhammad Akhyar Abdul Rashid yang berjaya melepasi perangkap ofsaid selepas menerima hantaran Mohamed Syamer Kutty Abba, namun rembatannya berjaya ditepis keluar Abbas.

Kebuntuan kedua-dua pasukan membuka tirai jaringan menyaksikan separuh masa pertama berakhir dengan keputusan tanpa jaringan sebelum aksi menjadi lebih rancak pada babak kedua perlawanan.

Bahrain dibimbing Helio Sousa memulakan permainan dengan garang apabila terlebih dahulu menguji penjaga gol Mohd Farizal Marlias menerusi rembatan deras jarak jauh Komail Hasan Al-Aswad pada minit ke-46.

Bagaimanapun, satu gerakan serangan balas dicipta anak buah Kim Pan Gon berjaya membuahkan hasil untuk memecah kebuntuan selepas pemain naturalisasi Mohamadou Sumareh berjaya menolak masuk bola hantaran lintang Ahmad Khuzaimi pada minit ke-55.

Sementara itu, Pan Gon berkata keadaan padang yang becak kerana hujan lebat menghalang anak-anak buahnya mempamerkan aksi yang lebih baik selain mengakui kesilapan dilakukan pemain kebangsaan memberikan impak kepada keputusan perlawanan.

“Malam ini adalah penting untuk sekurang-kurangnya mendapatkan satu mata, kami menjaringkan gol dahulu kami boleh boleh berada di tangga teratas kumpulan , kami perlu bangkit segera untuk memberi tumpuan kepada perlawanan seterusnya.

Perlawanan seterusnya amat penting buat kami, kami perlu dapatkan tiga mata untuk menduduki tempat kedua kumpulan atau siapa tahu apa yang akan berlaku dalam perlawanan antara Bahrain dengan Turkmenistan, kami masih lagi ada peluang,” katanya kepada pemberita selepas tamat perlawanan.

Sousa pula berkata beliau gembira pasukannya berjaya mengatasi tekanan dan keadaan padang untuk memperoleh tiga mata berharga dalam perlawanan dengan Malaysia malam ini yang disifatkan beliau bermain dengan baik sepanjang 90 minit permainan.

“Saya amat berterima kasih kepada pemain-pemain saya, mereka hebat, sukar dibayangkan mereka amat bersemangat dan komited kepada negara mereka, pasukan Bahrain, penyokong Bahrain apa yang mereka lakukan malam ini adalah luar biasa.

Malaysia adalah sebuah pasukan yang baik, pasukan yang kuat, ranking semasa Malaysia tidak menunjukkan kualiti pasukan dan pemain yang ada  pada masa ini, dan kami berjuang dengan apa yang kami ada dan saya rasa kami berhak untuk menang dan ia penting buat kami,” katanya. – BERNAMA


Stor dadah di sebalik kedai pakaian ‘bundle’

GEORGE TOWN, 28 April – Polis Pulau Pinang menumpaskan sindiket pengedaran dadah bernilai hampir RM1 juta yang berselindung di sebalik kedai pakaian ‘bundle’, dalam beberapa siri serbuan di kawasan Seberang Perai Tengah sejak 25 April lepas.

Ketua Polis Pulau Pinang Datuk Mohd Shuhaily Mohd Zain berkata pada 4 pagi 25 April dan 3 pagi 27 April, Bahagian Siasatan Jenayah Narkotik Ibu Pejabat Polis Seberang Perai Tengah telah melancarkan operasi terancang di kawasan Bukit Mertajam.

Menurutnya, beberapa siri serbuan yang dilakukan dalam tempoh itu, telah membawa kepada rampasan 17 bungkusan dadah syabu dengan anggaran berat 16,707.6 gram (g) bernilai RM601,473.50, dua paket plastik dadah ganja seberat 41g bernilai RM102.50 dan 149 bungkusan dadah jenis ganja dengan anggaran berat 151,114g bernilai RM377,785.

“Jumlah nilai rampasan dadah adalah RM979,361 dan polis turut menahan lima lelaki tempatan dan seorang wanita warga asing yang berumur diantara 22 hingga 55 tahun, dalam siri serbuan itu. Tiga kenderaan yang bernilai RM45,000 turut disita,” katanya kepada pemberita di sini hari ini.

Mohd Shuhaily berkata lokasi utama serbuan adalah di sebuah rumah kedai tiga tingkat di kawasan Bukit Mertajam, yang menjadikan kedai pakaian bundle sebagai stor penyimpanan dadah.

Katanya, siasatan awal mendapati sindiket ini menyewa rumah kedai itu dengan RM1,500 sebulan dan melakukan perniagaan kedai pakaian ‘bundle’, untuk mengaburi pihak berkuasa di sebalik aktiviti haram itu.

Beliau berkata hasil risikan mendapati aktiviti pengedaran dadah oleh sindiket ini telah bergiat aktif sejak Januari tahun ini dan dipercayai bekalan dadah ini adalah untuk kegunaan tempatan.

“Siasatan masih dilakukan untuk mengenal pasti jumlah anggota sindiket dan polis percaya bekalan dadah ini diseludup masuk dari negara jiran,” katanya.

Beliau berkata hasil ujian saringan air kencing mendapati tiga yang ditahan positif dadah Methamphetamine, Morphine dan Tetrahydrocannabinol (THC) manakala semakan rekod lampau mendapati lima yang ditahan mempunyai rekod dadah dan jenayah.


Bajet 2023: Imbangi jurang ekonomi bandar dan luar bandar

KUALA LUMPUR, 4 Oktober – Usaha mengimbangi jurang pembangunan infrastruktur dan kemudahan asas antara bandar dan luar bandar perlu diberi penekanan dalam Bajet 2023 yang akan dibentangkan di Dewan Rakyat, Jumaat ini (7 Okt).

Dekan Fakulti Ekologi Manusia Universiti Putra Malaysia (UPM) Prof Dr Mohd Fazli Sabri berkata perkara itu penting dalam memastikan perkembangan sosiobudaya rakyat di luar bandar seiring penduduk di bandar yang turut memberi kesan kepada kesejahteraan ekonomi negara.

“Kita tidak boleh lari daripada kenyataan bahawa masih terdapat kawasan luar bandar yang agak ketinggalan dalam menikmati kemudahan asas berkualiti seperti jalan raya, perumahan, bekalan elektrik, udara dan Internet.

“Ini boleh dilihat terutamanya di pedalaman Sabah dan Sarawak dengan penduduk masih menghadapi masalah perhubungan, tiada lampu jalan, jambatan usang dan rosak serta lipatan internet yang tiada atau lemah,” katanya.

Justeru beliau berkata Bajet 2023 perlu memastikan akses kepada kemudahan asas di kawasan luar bandar dipertingkatkan bagi membolehkan pengagihan kekayaan yang lebih saksama sekali gus memudahkan pertumbuhan ekonomi setempat.

Mengulas lanjut beliau berkata kerajaan perlu berusaha sedaya upaya dan mengambil tindakan segera dalam memastikan keperluan rakyat itu dipenuhi memandangkan kemudahan asas dianggap hak asasi setiap rakyat Malaysia dan rakyat berhak untuk menikmati kemudahan itu sewajarnya.

Katanya ia juga selaras dengan Dasar Pembangunan Luar Bandar 2030, yang menyasarkan 95 peratus penduduk di luar bandar boleh menikmati kemudahan asas pada 2025.

“Apabila kemudahan asas lengkap, barulah aktiviti ekonomi di luar bandar dapat dirancakkan termasuk keusahawanan serta usaha mengembangkan lagi potensi produk luar bandar ke pasaran lebih luas,” katanya.

Senada dengan pandangan itu, Pensyarah Pusat Pengajian Kerajaan, Kolej Undang-undang, Kerajaan dan Pengajian Antarabangsa (COLGIS) Universiti Utara Malaysia Prof Madya Dr Azlizan Talib berpendapat bahawa kerajaan perlu berusaha membantu mempelbagaikan sumber ekonomi di luar bandar dengan menawarkan program sokongan untuk rakyat menjana peluang dan potensi.

“Kepelbagaian dalam menjana peluang ekonomi perlu bagi mengatasi isu kemiskinan dan jurang selain kita menyedari banyak potensi dan prospek di luar bandar yang boleh dieksploitasi secara optimum bagi manfaat penduduk tempatan misalnya sumber untuk tujuan pelancongan, industri kecil dan sederhana serta keusahawanan mikro” katanya.

Mengenai masyarakat Orang Asli, Azlizan berkata kerajaan perlu memperbanyakkan pembangunan kawasan penempatan Orang Asli bagi memberi keselesaan kepada mereka di samping memastikan golongan itu tidak ketinggalan menikmati arus kemodenan.

Beliau yang juga Felo Penyelidik  Institut Penyelidikan Indonesia, Thailand dan Singapura (ITS) di bawah Ghazali Shafie Graduate School of Government berkata penempatan yang dibangunkan pula haruslah berdekatan dengan jalan raya serta lokasi yang mempunyai kemudahan yang baik bagi memudahkan mereka mencari pekerjaan.

“Secara rasionalnya, golongan ini bersedia untuk menerima perubahan, terutama generasi kedua dan seterusnya yang lebih berfikiran terbuka dalam menerima pembaharuan yang mampu dibawa oleh sesuatu program pembangunan.

“Usaha ini penting bagi memelihara kaum pribumi yang unik serta mempunyai kreativiti dalam meneruskan kelangsungan hidup mereka yang akan menjadi rujukan terbaik buat generasi akan datang,” katanya.


Nur Raidah, Sze Ling bangkit selepas ‘terduduk’

PANTAI KUNDOR 18 Ogos – “Terima kasih ibu dan ayah, akhirnya dapat juga bawa mereka naik ke pentas hari ini, untuk bersama-sama raikan kejayaan saya.

“Kejayaan ini adalah sebagai membalas pengorbanan mereka berdua yang tidak jemu memberi sokongan dan mendoakan saya,” kata pelajar cemerlang Sijil Tinggi Persekolahan Malaysia (STPM) 2021 Nur Raidah Abdul Majid.

Pelajar Sekolah Menengah Kebangsaan (SMK) Seri Tanjong itu antara 33 calon STPM 2021 Melaka yang memperoleh Purata Nilai Gred Keseluruhan (PNGK) 4.0.

Berkongsi kegembiraannya Nur Raidah, 20, berkata, kekecewaan ketika menduduki Sijil Pelajaran Malaysia (SPM) yang lalu membakar semangatnya untuk bangkit, sekali gus membuktikan dirinya mampu melakukan yang lebih baik.

“Kejatuhan masa lalu mambuatkan saya bangkit, ibu dan bapa adalah inspirasi saya. Berkat doa semua juga termasuk guru saya beroleh kejayaan hari ini,” katanya.

Sementara itu seorang lagi pelajar cemerlang Lim Sze Ling dari SMK Pulau Sebang berkata, dia tidak menyangka akan menerima dua berita gembira termasuk diumumkan sebagai antara 10 pelajar terbaik peringkat Nasional.

“Gembira, terkejut dan tidak sangka semua ada, saya beranggapan hanya memperoleh PNGK 4.0 sahaja tetapi turut berada dalam kalangan 10 terbaik di peringkat Nasional.


Kelonggaran SOP diumum Rabu ini selamat, cermat – Khairy

KAJANG, 25 April – Kelonggaran beberapa prosedur operasi standard (SOP) COVID-19 yang bakal diumumkan Rabu ini bersifat selamat dan cermat, kata Menteri Kesihatan Khairy Jamaluddin.

“KKM (Kementerian Kesihatan) telah bincang panjang lebar, kita akan bentangkan pada kabinet Rabu ini, dan jika diluluskan kita akan umumkan nanti,” katanya selepas melancarkan Generational End Game Anti Rokok 18 (GEGAR-18) di Sekolah Menengah Kebangsaan Bandar Seri Putra di sini hari ini.

Mengenai ibadah haji, Khairy berkata KKM akan mengeluarkan protokol baharu susulan syarat yang dikenakan kerajaan Arab Saudi ke atas jemaah haji tahun ini.

“Kita juga akan pastikan petugas kesihatan yang cukup untuk membantu para jemaah kita di sana. Kita akan sediakan garis panduan persiapan ke sana dalam masa terdekat,” katanya.


DUN Sungai Rambai: Korban Mega Kenduri Sekampung meriah, tumbang 25 lembu korban

SUNGAI RAMBAI 12 Julai – Program Korban Mega Kenduri Sekampung Peringkat Parlimen Jasin di Masjid Al-Hasanah mendapat sambutan menggalakkan apabila dihadiri pelbagai lapisan masyarakat dari beberapa kawasan itu.

Ahli Dewan Undangan Negeri (ADUN) Sungai Rambai, Siti Faizah Abdul Azis berkata, pihaknya telah menyediakan sebanyak 25 ekor lembu korban bagi DUN itu untuk diagihkan kepada penduduk setempat serta golongan memerlukan.

“Alhamdulillah, selesai sudah Program Korban Mega dan Kenduri Sekampung Peringkat Parlimen Jasin, terima kasih pada semua yang hadir dan tidak lupa juga Parlimen Jasin, agensi terlibat, ketua-ketua cawangan, Jawatankuasa Pembangunan dan Keselamatan Kampung (JPKK) pengerusi masjid dan lain-lain yang menjayakan program ini.

“Program buat julung kali diadakan ini menggabungkan program ibadah korban dari semua lapan masjid di bawah daerah Jasin, kita harap aktiviti begini terus diadakan di tahun akan datang,” katanya.

Program itu turut diserikan dengan kehadiran Ketua Menteri, Datuk Seri Utama Sulaiman Md Ali bersama EXCO Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh.

Turut hadir Timbalan Menteri Pertanian dan Industri Makanan I, Datuk Seri Ahmad Hamzah; ADUN Rim, Datuk Khaidhirah Abu Zahar dan ADUN Merlimau, Dr Muhamad Akmal Saleh.

Pelbagai aktiviti diadakan termasuk melapah daging korban oleh penduduk setempat yang terlibat selain kenduri sekampung yang menerima kehadiran penduduk dari pelbagai kawasan.


Jangan bimbang status halal ayam import – Ronald

KUALA LUMPUR, 7 Dis – Orang ramai tidak perlu bimbang mengenai status halal bekalan ayam diimport dari luar negara bermula bulan ini kerana kerajaan hanya mengambil bekalan daripada loji pengeluar diiktiraf oleh tiga agensi yang memantau dan mengeluarkan sijil halal.

Menteri Pertanian dan Industri Makanan Datuk Seri Dr Ronald Kiandee berkata tiga agensi berkenaan ialah Jabatan Perkhidmatan Veterinar (DVS), Jabatan Kemajuan Islam Malaysia (JAKIM) dan Kementerian Kesihatan (KKM).

“Tiga agensi ini yang memantau dan mengeluarkan sijil pengiktirafan kepada loji pengeluar dari luar negara, semua pengimportan ayam hanya dibenarkan daripada loji-loji diiktiraf dari segi kesihatan, dan sijil halal.

“Kita dah mengimport ayam sejak sekian lama, kita mengimport ayam dari loji-loji diiktiraf oleh kerajaan,” katanya pada sidang media selepas merasmikan Mesyuarat Agung Tahunan Persatuan Nelayan Kebangsaan (NEKMAT) Ke-36 di sini hari ini.

Beliau berkata keputusan untuk mengimport ayam adalah bagi mengatasi isu kekurangan bekalan ayam tempatan yang mana pemerhatian kerajaan mendapati negara menghadapi masalah kekurangan bekalan ayam dalam tempoh beberapa bulan lepas.

Sebelum ini, kerajaan membenarkan mengimport ayam bulat sejuk beku bagi tempoh tiga bulan bermula bulan ini hingga Feb 2022 bagi menampung kekurangan bekalan ayam di pasaran melibatkan pertimbangan import hingga 10,000 tan metrik atau 5.5 juta ekor sebulan.

Terdahulu, pada majlis berkenaan beliau menyampaikan Anugerah Pelajar Cemerlang NEKMAT kepada enam pelajar dibawah Persatuan Nelayan Negeri dan Yayasan Nelayan Malaysia (YANEM) daripada beberapa institusi pengajian tinggi. – BERNAMA


Busana kebaya labuh bawa tuah buat si cilik

AYER KEROH 29 Mei – Berbusana kebaya labuh membawa tuah buat peserta berusia 10 tahun, Eva Jaslin Qistina Mahathir yang dinobatkan sebagai Miss Grand Kebaya Cilik 2023 di Kompleks Jabatan Kebudayaan dan Kesenian Negara (JKKN) Melaka semalam.

Anak kedua dari tiga beradik itu berkata, dia meminati bidang peragaan dan menari serta mahu menceburi bidang kesenian dan kebudayaan jika diberi peluang.

“Namun kemenangan ini yang pertama kali dan ini (kemenangan) membuatkan saya lebih bersemangat untuk meneruskan minat saya dan ibu memang menyokong sepenuhnya.

“Perasaan saya setiap kali memperagakan busana tradisional pasti akan rasa bangga, kerana kami peserta pertandingan ini perlu masuk bengkel untuk lebih kenal pakaian yang kami peragakan selain diajar cara ‘catwalk’ dan ‘pose’ di atas pentas,” katanya ketika ditemui.

Jelasnya, sebagai ibu, dia memahami minat dan cenderung dua anak perempuannya yang cenderung ke arah kecantikan, termasuk gemar bersolek selain meminati tarian.

“Tujuan saya hanya mahu melentur buluh biar dari rebung, saya mahu beri pendedahan awal, menyokong minat mereka sekali gus cuti sekolah mereka diisi dengan hal bermanfaat seperti ini,” katanya.

Eva Jaslin Qistina membawa pulang hadiah berupa wang tunai RM300, piala, hamper dan tiara simbolik Miss Grand Kebaya Cilik2023 dan Aurora Alisha turut memenangi kategori pakaian terbaik dalam busana kebaya Nyonya.


Mohd Ali dimasyhur sebagai Canselor UTeM ketiga

MELAKA 6 Mac. – Yang di-Pertua Negeri Melaka Tun Seri Setia (Dr.) Mohd Ali Mohd Rustam dimasyhurkan sebagai Canselor Universiti Teknikal Malaysia Melaka (UTeM) yang ketiga.

Pelantikan Mohd Ali, 72, sebagai Canselor UTeM berkuat kuasa selama empat tahun mulai 15 Ogos 2020 hingga 3 Jun 2024, telah mendapat perkenan Yang di-Pertuan Agong Al-Sultan Abdullah Ri’ayatuddin Al- Mustafa Billah Shah.

Menteri Pengajian Tinggi Datuk Seri Dr Noraini Ahmad mewakili Seri Paduka Baginda menyerahkan watikah pelantikan pada upacara pemasyhuran yang berlangsung di Dewan Seri Utama, Pejabat Yang di-Pertua Negeri Melaka, Ayer Keroh, di sini, semalam.

Turut hadir pada upacara pemasyhuran itu ialah isteri Mohd Ali, Toh Puan Asmah Abdul Rahman; Ketua Menteri Melaka Datuk Seri Utama Sulaiman Md Ali, Pro-Canselor UTeM iaitu Tan Sri Halim Saad dan Datuk Dr Sabirin Ja’afar.

Mohd Ali dalam ucapannya berkata UTeM merupakan universiti teknikal pertama yang diwujudkan di Malaysia pada 1 Dis 2000 untuk memartabatkan ilmu melalui pendidikan, penyelidikan dan kesarjanaan teknikal yang inovatif dan kreatif.

Justeru, katanya institusi itu perlu berada dalam arus perdana pendidikan tinggi negara sebagai daya penggerak utama membentuk hala tuju baharu masyarakat Malaysia ke arah transformasi ekonomi dan sosial khususnya dalam era ledakan Industri 4.0 dan ekonomi digital.

“Pelaksanaan peta strategi pemerkasaan Pendidikan Teknikal dan Latihan Vokasional (TVET) dijangka mampu menghasilkan siswazah yang seimbang, holistik dan berciri keusahawanan untuk membangunkan negeri dan negara amnya,” katanya.

Mohd Ali berkata dalam konteks arus perdana pembangunan negara pula, UTeM dilibatkan oleh pembuat dasar di semua peringkat dalam merencana hala tuju strategik negara, terutama yang melibatkan bidang kejuruteraan, teknologi serta TVET.

“Kerjasama pintar dan jaringan bersama kesemua pemegang taruh seperti industri, kerajaan Persekutuan dan negeri serta komuniti perlu terus dipertingkatkan lantas mampu merealisasikan agenda global iaitu matlamat pembangunan kelestarian pada 2030.


Kereta terjunam dalam sungai: Mayat wanita, dua anak ditemukan

ALOR SETAR, 26 Jun –  Mayat tiga beranak dikhuatiri lemas selepas kereta yang dinaiki mereka terbabas sebelum terjunam ke dalam sungai di Jambatan Syed Omar, Jalan Sungai Petani-Baling (sempadan Baling-Sungai Petani), semalam ditemukan awal pagi ini.

Ketua Polis Daerah Baling Supt Shamsudin Mamat berkata mayat Masyitoh Ibrahim, 37, dan dua anak lelakinya Muhammad Ziyad Zikri Sharudin, 7, dan Muhammad Ziyad Haziq, 5, dijumpai di dalam kereta jenis Proton Persona yang tenggelam di dalam sungai itu.

“Mayat guru Pendidikan Islam di Sekolah Kebangsaan Kampung Selarong, Kuala Ketil itu ditemukan bersama dua anaknya yang merupakan murid tahun satu dan prasekolah di sekolah yang sama.

“Kejadian berlaku apabila kereta yang dipandu Masyitoh dari arah Kuala Ketil menghala ke Sungai Petani telah hilang kawalan ke kiri jalan sebelum terbabas dan terjunam ke dalam Sungai Muda,” katanya dalam kenyataan di sini, hari ini.

Beliau berkata mayat tiga beranak itu telah dibawa ke Hospital Kulim untuk proses bedah siasat dan kes disiasat di bawah Seksyen 41(1) Akta Pengangkutan Jalan 1987.

Sementara itu, Timbalan Pengarah Jabatan Bomba dan Penyelamat Malaysia (JBPM) Kedah Penolong Pesuruhjaya Bomba Syufaat Kamaron berkata pihaknya menerima panggilan kecemasan pada 6.42 petang semalam berhubung kejadian sebuah kereta terbabas ke dalam sungai.

“Anggota Pasukan Penyelamat Di Air (PPDA) yang membuat selaman telah berjaya menemukan kereta berkenaan kira-kira pukul 1.41 pagi di kedalaman 25 kaki. Anggota PPDA telah membantu memasang kabel bagi membolehkan kren membawa naik kereta itu ke darat.

“Kereta itu berjaya dinaikkan pada 3.30 pagi dan kesemua mangsa telah diserahkan kepada polis untuk tindakan selanjutnya. Operasi ditamatkan sepenuhnya pukul 4.43 pagi,” katanya.


Polis tahan lima lelaki tawar pinjaman wang tanpa lesen

KUALA LUMPUR, 8 April – Polis menahan lima lelaki berumur 18 hingga 24 tahun kerana disyaki terlibat dalam pemberian pinjaman wang tanpa lesen, di sebuah bangunan di Kelana Jaya, Petaling Jaya, Selangor.

Menerusi Ops Vulture oleh Bahagian Siasatan Jenayah Komersil Ibu Pejabat Polis Daerah Petaling Jaya itu, kesemua suspek  ditahan kira-kira 4 petang kelmarin.

Ketua Polis Daerah Petaling Jaya ACP Mohamad Fakhrudin Abdul Hamid berkata pengadu bagi kes itu adalah seorang warga tempatan berusia 46 tahun yang merupakan seorang pengarah syarikat swasta.

Katanya pengadu yang mempunyai masalah kewangan dalam membuat pusingan modal perniagaan sebelum ini telah membuat pinjaman dengan beberapa syarikat dalam talian, tanpa menyedari syarikat berkenaan adalah sindiket pemberi pinjaman tidak berlesen.

“Pengadu telah meminjam sebanyak RM96,240 dan telah membuat pembayaran balik sebanyak RM100,895. Pengadu telah didesak dengan pelbagai ugutan supaya membayar balik bayaran pokok sebanyak RM72,000.

“Pengadu kemudiannya telah dihubungi oleh sindiket yang memperkenalkan diri daripada syarikat pinjaman wang berlesen telah membuat tawaran kepada pengadu untuk melangsaikan bayaran tertunggak tersebut,” katanya dalam satu kenyataan.

Mohamad Fakhrudin berkata pengadu dalam keadaan terdesak dan takut telah menandatangani satu perjanjian peminjam wang  untuk menyelesaikan pinjaman yang tertunggak dan pengadu perlu membayar balik sebanyak RM120,000.

“Akibat pengadu tidak mampu membayar, suspek telah menghantar orang ke rumah ibu pengadu. Pengadu telah diugut setiap hari oleh sindiket tersebut,” katanya.

Menurutnya semakan mendapati tiga daripada lima suspek mempunyai rekod jenayah lampau dan mereka direman selama empat hari manakala kes disiasat di bawah Seksyen 5(2) Akta Pemberi Pinjaman Wang Berlesan 1952.


Operasi pemantauan SOP COVID-19 akan terus dijalankan – Polis

Beliau berkata operasi penguatkuasaan itu dijalankan bagi memastikan masyarakat terus mematuhi SOP yang dikeluarkan Majlis Keselamatan Negara (MKN) dari  semasa ke semasa selain menjaga keselamatan dan kesejahteraan masyarakat.

“Individu yang didapati sengaja melanggar peraturan yang ditetapkan bakal dikenakan tindakan sewajarnya di bawah Akta Pencegahan dan Pengawalan Penyakit Berjangkit 1988 (Akta 342) berdasarkan SOP terkini bertarikh 1 April 2022 dan Warta Kerajaan Persekutuan bertarikh 31 Mac 2022,” katanya dalam kenyataan di sini hari ini.

Negara memasuki Fasa Peralihan Ke Endemik mulai hari ini dengan beberapa kelonggaran mula diberikan antaranya pembukaan sempadan negara, premis perniagaan boleh beroperasi mengikut masa lesen perniagaan masing-masing dan tiada penjarakan fizikal semasa solat di masjid dan surau atau upacara sembahyang di rumah ibadat lain. – BERNAMA


Penduduk kampung jumpa peluru, bom lama di belakang rumah

Ketua Polis Daerah Pengkalan Hulu DSP Zulkepli Ibrahim berkata dalam kejadian 4.15 petang itu, lelaki berusia 50 tahun terbabit sedang melakukan kerja-kerja untuk membesarkan kandang lembu.

“Polis menerima maklumat berhubung penemuan itu pada jam 6 petang dan hasil siasatan mendapati bom berkenaan merupakan bom tangan lama dengan ukur lilit 20 sentimeter (sm) dan panjang 12 sentimeter.

“Sejumlah peluru jenis 7.62mm General Purpose Machine Gun (GPMP) yang ditemui pula sudah berkarat,” katanya dalam kenyataan di sini hari ini (semalam).

Susulan itu, beliau berkata kerja pemusnahan telah dilakukan Unit Pemusnah Bom (UPB) Taiping pada jam 10.20 pagi tadi (semalam) tanpa sebarang insiden tidak diingini berlaku dalam proses tersebut.

Justeru, beliau menyeru orang ramai yang menjumpai sebarang objek seperti bom atau bahan letupan supaya tidak menyentuh atau mengalihkannya, tetapi terus melaporkan kepada pihak polis untuk tindakan selanjutnya.


Kaji keperluan naik taraf Bahagian Keselamatan dan Kualiti Makanan sebagai pihak berkuasa – Khairy

Dalam sidang media selepas melancarkan Hari Keselamatan Makanan Sedunia Peringkat Kebangsaan 2022 bertemakan ‘Makanan Selamat, Kesihatan Terjaga’ di sini hari ini, Khairy berkata ia selaras perkembangan pesat teknologi pada masa kini dan keperluan di masa hadapan dalam aspek keselamatan serta kualiti makanan.

BKKM kini adalah sebuah bahagian di bawah KKM yang berperanan melindungi pengguna dalam aspek kualiti dan keselamatan makanan melibatkan proses penyediaan serta pengedaran makanan bagi memastikan pengguna menikmati makanan yang bersih dan tidak mengakibatkan keracunan makanan.

Khairy berkata penelitian itu juga merupakan sebahagian daripada kajian semula pindaan Akta Makanan 1983 (Akta 281) yang sedang dijalankan KKM ketika ini.

Akta 281 yang dikuatkuasakan pada Mac 1983 telah dipinda kali terakhir pada Jun 2006. Ia merupakan akta bagi melindung orang ramai terhadap bahaya dari segi kesihatan dan penipuan pada penyediaan, penjualan dan penggunaan makanan, serta mengenai perkara yang bersampingan atau berkaitan dengannya.

Khairy dalam pada itu mengalakkan pengusaha dan pengendali makanan di rumah supaya mendaftarkan perniagaan dengan BKKM untuk disenaraikan sebagai pemegang sijil penyedia makanan di rumah yang diakui KKM.

“BKKM dapat pantau dan pengguna boleh memilih penyedia makanan yang ada sijil melalui laman sesawang BKKM. Ini dapat melindungi pengguna dan pastikan penyedia makanan mematuhi keperluan penyediaan makanan,” katanya.

Mengenai proses pendaftaran, beliau berkata setiap penyedia makanan perlu mengemukakan dokumen permohonan sokongan seperti slip pendaftaran premis, sijil perakuan penerimaan pelalian vaksin anti-tifoid, sijil Latihan Pengendali Makanan dari Sekolah Latihan Pengendali Makanan yang diiktiraf serta label makanan. – BERNAMA


RAC setuju bina laluan berpagar tanpa lintas kawasan ICQS Padang Besar

PADANG BESAR, 5 September – Perbadanan Aset Keretapi (RAC) bersetuju untuk membina laluan pejalan kaki  berpagar tanpa melintasi kawasan Kompleks Bersepadu Imigresen, Kastam, Kuarantin dan Keselamatan (ICQS) Padang Besar, bagi  menjaga keselamatan dan kebajikan pengguna.

Menteri Dalam Negeri Datuk Seri Hamzah Zainudin berkata laluan berpagar itu, dibina bagi memastikan tidak berlaku pencerobohan warga asing yang masuk ke negara ini menerusi stesen Keretapi Tanah Melayu (KTM) Bhd Padang Besar.

“Daripada data yang kita perolehi seramai 2,000 pengunjung terdiri dari warga asing menggunakan laluan pejalan kaki ini, manakala kira-kira 30,000 orang warga asing masuk melalui kompleks ICQS Padang Besar,” katanya kepada pemberita selepas mengadakan lawatan dan tinjauan di Kompleks ICQS Padang Besar hari ini.

Turut hadir Ketua Pengarah Jabatan Imigresen Malaysia (Imigresen) Datuk Seri Khairul Dzaimee Daud, Pengurus Besar RAC Adam Abu Hanipah dan Setiausaha Kerajaan Perlis Datuk Seri Hasnol Zam Zam Ahmad.

Beliau perkara pihaknya telah mengambil langkah awal menutup laluan tersebut (1 Sept 2020), bagi mengelak berlaku perkara yang tidak diingini yang boleh mengancam keselamatan negara.

“Apa-apa boleh berlaku dengan pertambahan kemasukan warga asing yang mungkin mengakibatkan berlakunya pencerobohan dan kegiatan jenayah seperti penyeludupan dan pemerdagangan manusia,” katanya.


DUN Merlimau: ‘Gemukkan’ badan demi Program Merlimau Berpeluh – Dr Akmal

MERLIMAU 28 Mei – Sengaja menaikkan berat badan semata-mata mahu menjayakan dan memberikan impak Program Merlimau Berpeluh anjurannya bakal berlangsung di Dataran Orang Kampung, bermula jam 7 pagi, 5 Jun ini.

Itulah kesungguhan Ahli Dewan Undangan Negeri (ADUN) Merlimau Dr Muhamad Akmal Saleh yang mahu orang ramai mengambil bahagian dalam program dianjurkan sekali gus mewujudkan masyarakat sihat.

“Saya sengaja gemukkan badan saya untuk memberikan motivasi kepada semua, kita mampu jadi sihat dan kurus bersama-sama dengan melakukan senaman serta pemakanan yang betul.

“Jika Dr Akmal yang gemuk ini boleh, apa alasan anda, kita jumpa minggu depan ya,” katanya menerusi satu hantaran di Facebook rasminya 25 Mei yang lalu.

“Setakat 25 Mei lalu kami sudah terima hampir 200 penyertaan. Jangan lupa sama-sama datang, pastikan kita mesti berpeluh supaya kesihatan kita semua sentiasa terjaga,” katanya.


Mana-mana vaksin penggalak lebih baik daripada tiada – Khairy

Dalam ciapan di akaun Twitternya beliau berkata walaupun Kementerian Kesihatan (KKM) menyarankan dos penggalak Pfizer atau AstraZeneca untuk memberi tambahan perlindungan yang terbaik, ada masyarakat yang masih meminta pilihan.

“Tetapi mengambilnya adalah lebih baik daripada tidak mengambilnya,” katanya sambil berkongsikan kenyataan dikeluarkan ProtectHealth Corporation Sdn Bhd hari ini, yang menyatakan vaksin SINOVAC akan ada di semua pusat vaksinasi Offsite (PPV Offsite) di bawah Program Imunisasi COVID-19 (PICK) secara percuma bermula Isnin 14 Feb.

Mengikut kenyataan ProtechHealth itu, mereka yang layak untuk mendapatkan dos penggalak dan mahu mendapatkan vaksin jenis Sinovac boleh melihat kepada senarai PPV Offsite di laman sesawang ProtectHealth: www.protocthealth.com.my.

“Bagaimanapun KKM masih menyarankan dos penggalak Pfizer kepada penerima Sinovac, kerana ia menawarkan perlindungan yang lebih tinggi,” menurut kenyataan ProtechHealth itu.

Sebelum ini Khairy berkata penerima vaksin dos primer Sinovac kini boleh memilih jenis vaksin yang sama untuk dos penggalak mereka. Keputusan itu disebabkan keengganan penerima vaksin Sinovac untuk mengambil dos penggalak dari jenis yang berbeza, seperti Pfizer-BioNTech dan AstraZeneca.

Khairy juga dilaporkan sebagai berkata terdapat 3.5 juta penerima dos primer Sinovac yang masih belum menerima dos penggalak mereka, dan KKM akan mengeluarkan janji temu untuk mereka.

Sementara itu dalam satu ciapan berasingan pagi ini, Khairy merakamkan ucapan tahniah kepada Sarawak dan Melaka, kerana peratusan tinggi bagi Program Imunisasi COVID-19 Kanak-Kanak (PICKids).

“Tahniah kepada Sarawak dan Melaka, kerana laju memberi perlindungan kepada kanak-kanak. Terima kasih kerana memastikan anak-anak anda selamat dari COVID-19,” katanya.

Info grafik bersama ciapan tersebut menunjukkan 7.7 peratus kanak-kanak di Sarawak dan 6.0 peratus kanak-kanak di Melaka, sudah mendapat suntikan vaksin COVID-19 setakat Jumaat 11 Feb.

Ini diikuti Lembah Klang dengan 5.8 peratus, Negeri Sembilan (3.3), Perlis (2.2), Labuan (1.8), Sabah (1.5), Kedah (1.2). Perak (0.6), Terengganu (0.5) dan Pulau Pinang (0.4).

Dua negeri dengan peratusan terendah vaksinasi untuk kanak-kanak ialah Johor dan Pahang, yang masing-masing mencatatkan kadar liputan vaksinasi PICKids 0.1 peratus sementara di Kelantan peratusannya adalah 0.

Kadar vaksinasi PICKids dilihat mula menunjukkan trend peningkatan sejak 9 Feb sehingga semalam, dengan 97,975 kanak-kanak sudah mendapatkan suntikan dos pertama vaksin COVID-19. – BERNAMA


Dua lagi kluster dikenal pasti, jumlah kluster aktif kini 39

KUALA LUMPUR 6 Okt. – Dua lagi kluster baharu dikenal pasti hari ini iaitu Kluster Batu di Taiping, Perak dan Kluster Ramai-Ramai di Sandakan, Sabah, kata Ketua Pengarah Kesihatan Tan Sri Dr Noor Hisham Abdullah.

“Hasil saringan ini mendapati sebanyak tujuh kes dikesan positif COVID-19 pada 5 Okt dan mereka semua telah dimasukkan ke Hospital Raja Permaisuri Bainun, Perak.

Bagi Kluster Ramai-Ramai, kes indeks kluster ini (iaitu kes ke-12161) merupakan seorang pemandu bas yang mengalami gejala sakit tekak dan demam bermula 27 Sept.

“Susulan itu, saringan kontak rapat telah dijalankan dan 19 lagi kes positif COVID-19 dikenal pasti, melibatkan warga tempatan. Mereka juga telah dimasukkan ke Hospital Dutchess of Kent, Sandakan, Sabah untuk rawatan,” katanya.

Sementara itu, beliau berkata terdapat tujuh kluster aktif lain yang mencatatkan pertambahan kes positif COVID-19 hari ini termasuk Kluster Tembok sebanyak 394 kes baharu; Kluster Bangau-Bangau (30 kes), Kluster Jalan Meru (15 kes), Kluster Bah Sintok (tiga kes); Kluster Benteng PK (dua kes); manakala Kluster Selasih dan Kluster Embun masing-masing mencatatkan satu kes baharu.

Dr Noor Hisham menjelaskan daripada 688 kes penularan di dalam negara, sebanyak 394 kes melibatkan kes daripada Kluster Tembok iaitu di Penjara di Kedah sekali gus meliputi 57 peratus daripada jumlah keseluruhan kes hari ini.


4.5 juta kenderaan dijangka berada di jalan raya hingga Ahad

KUALA LUMPUR, 5 Mei – Polis menjangkakan sebanyak 4.5 juta kenderaan berada di atas jalan raya di seluruh negara selama empat hari bermula hari ini susulan orang ramai pulang ke kediaman masing-masing selepas sambutan Aidilfitri.

Ketua Penolong Pengarah Penguatkuasaan Jabatan Siasatan Penguatkuasaan Trafik (JSPT) Bukit Aman Supt Dr Bakri Zainal Abidin berkata bagaimanapun trend pergerakan pulang itu dijangka menyaksikan peningkatan yang ketara mulai esok.

Pada 6 April lepas, Pengarah JSPT Bukit Aman Datuk Mat Kasim Karim dilapor berkata sebanyak 4.7 juta kenderaan dijangka berada di atas jalan raya di seluruh negara sempena Aidilfitri dan pihaknya mengatur gerak seramai 6,559 pegawai dan anggota trafik di peringkat kontinjen dan daerah bagi memastikan kelancaran serta keselamatan trafik.

Sementara itu, Bakri berkata susulan jangkaan itu, JSPT telah membuat persiapan menerusi Op Lancar atau penyuraian aliran trafik bagi tujuan melancarkan pergerakan kenderaan. – BERNAMA


Tiga ditahan curi, ceroboh rumah kerabat diraja Johor

JOHOR BAHRU, 23 Dis – Dua remaja antara tiga lelaki yang ditahan kerana disyaki terlibat dalam kejadian mencuri dan menceroboh kediaman milik kerabat diraja Johor, di sini semalam.

Ketua Polis Daerah Johor Bahru ACP Raub Selamat berkata ketiga-tiga mereka yang berusia 16, 19 dan 47 tahun itu ditahan pada 11.40 pagi di lokasi kejadian susulan laporan mengenainya dibuat pada 10 pagi.

“Polis turut merampas dua kereta, satu unit mesin gergaji, empat helai sarung tangan kain, tiga telefon bimbit pelbagai jenama, satu kunci kereta dan wang tunai bercampur-campur berjumlah RM150.

“Hasil semakan dan saringan air kencing terhadap ketiga-tiga individu itu mendapati mereka tiada rekod jenayah selain negatif dadah,” katanya dalam kenyataan di sini hari ini.

Menurutnya kes disiasat di bawah Seksyen 447 Kanun Keseksaan, yang jika sabit kesalahan boleh dihukum penjara maksimum enam bulan dan denda sehingga RM3,000 atau kedua-duanya.


Polis nafi pengurusan Genting Highlands ‘sorok’ pekerja positif COVID-19

BENTONG 15 Dis. – Polis menafikan dakwaan yang tular di media sosial kononnya kira-kira 1,500 pekerja di Genting Highlands ditempatkan di sebuah hotel di pusat peranginan itu selepas disahkan positif COVID-19.

Ketua Polis Pahang Datuk Seri Abd Jalil Hassan berkata hasil saringan yang dijalankan Kementerian Kesihatan (KKM) mendapati kesemua pekerja terlibat negatif COVID-19, namun ditempatkan di hotel itu bagi tujuan kuarantin selama 14 hari.

“Langkah itu (kuarantin) diambil oleh pihak Genting Highlands selepas merujuk jawatankuasa task-force COVID-19 Pahang bagi memudahkan usaha menjaga kebajikan kakitangan mereka dan kita berterima kasih atas inisiatif tersebut.

“Dakwaan bahawa Genting Highlands diletakkan dalam situasi ‘lockdown’ juga tidak benar dan orang ramai masih boleh berkunjung ke situ, namun perlu mematuhi prosedur operasi standard (SOP) yang ditetapkan,” katanya pada sidang media di Ibu Pejabat Polis Daerah Bentong di sini, hari ini.

Abd Jalil menjelaskan hanya tiga lokaliti di Bentong iaitu Ria Apartment, Amber Court Apartment dan Rumah Kongsi Kampung Semaut dikenakan Perintah Kawalan Pergerakan Diperketatkan (PKPD) bermula 10 hingga 23 Dis ini.

Jelasnya, kira-kira 2,363 penduduk di tiga lokaliti itu juga memberikan kerjasama dan mematuhi peraturan ditetapkan sepanjang pelaksanaan PKPD selain aspek kebajikan mereka dipantau kerajaan negeri.

Dakwaan pengurusan Genting Highlands ‘menyembunyikan’ pekerja positif COVID-19 tular menerusi media sosial WhatsApp dan Twitter sejak semalam, kononnya bagi menghalang perkara itu diketahui orang ramai kerana tidak mahu menanggung kerugian.

Mengulas mengenai Pusat Kuarantin dan Rawatan COVID-19 di Stadium Tertutup Sukan Pahang (Sukpa) di Kuantan kira-kira 180 kilometer dari sini, Abd Jalil berkata ia kini menempatkan 131 warga asing berisiko rendah daripada kluster Jalan Genting di Bentong.

Selain itu, Abd Jalil berkata sebanyak 94 pasukan pemantau ditempatkan di seluruh negeri ini melibatkan 1,525 anggota pasukan keselamatan bagi memantau pematuhan SOP di kawasan tumpuan awam khususnya pasar awam dan kilang.


Kian Meng – Pei Jing juara Terbuka Korea

KUALA LUMPUR, 10 April – Beregu campuran profesional negara, Tan Kian Meng-Lai Pei Jing mengakhiri kemarau lima tahun tanpa gelaran apabila muncul juara kejohanan badminton Terbuka Korea hari ini.

Lebih manis, pasangan Malaysia itu meraih kejuaraan tersebut selepas menewaskan gandingan tuan rumah Ko Sung Hyun-Eom Hye Won dalam aksi final yang berlangsung selama 50 minit di Stadium Palma, Suncheon.

Merupakan pertemuan kali ketiga buat kedua-dua pasangan itu, Kian Meng-Pei Jing beraksi cemerlang untuk melebarkan rekod dua kemenangan sebelum ini apabila sekali lagi menundukkan pasangan Korea Selatan itu dengan straight set.

Turun selaku wakil negara yang masih meneruskan cabaran pada kejohanan itu, Kian Meng-Pei Jing ternyata unggul apabila sentiasa berada di hadapan sebelum mencatat kemenangan 21-15 di set pertama.

Ketinggalan satu set, Sung Hyun-Hye Won cuba bangkit di set kedua untuk mengheret perlawanan ke set penentuan, namun usaha mereka gagal apabila pasangan Malaysia itu terus mendominasi perlawanan untuk merekodkan kemenangan 21-18.


Tiga kritikal kereta rempuh gerai nasi lemak di Jitra

ALOR SETAR, 19 Mei – Tiga kritikal manakala enam lagi cedera apabila sebuah kereta terbabas dan merempuh gerai nasi lemak di Jalan Hospital dekat Taman Suria Jitra, pagi tadi.

Ketua Polis Daerah Kubang Pasu Supt Rodzi Abu Hassan berkata dalam kejadian kira-kira 8.25 pagi itu turut melibatkan tiga buah kenderaan lain dan enam motosikal yang berada berhampiran gerai terbabit.

“Siasatan awal mendapati kereta jenis Proton Satria itu terbabas dan melanggar kereta lain diletakkan di tepi jalan sebelum merempuh orang ramai yang sedang beratur di hadapan gerai nasi lemak berkenaan.

“Sembilan individu cedera dengan tiga daripada mereka kritikal termasuk pasangan suami isteri yang menjual nasi lemak di gerai itu. Mereka yang cedera telah dihantar ke Hospital Sultanah Bahiyah (HSB), di sini untuk rawatan lanjut,” katanya dalam kenyataan hari ini.

Sementara itu, Pegawai Perhubungan Awam Jabatan Bomba dan Penyelamat Kedah Penguasa Bomba Abdul Rahim Che Omar dalam kenyataan berkata pihaknya menerima panggilan kecemasan berhubung kejadian itu pada 8.56 pagi dan sebuah jentera serta van perkhidmatan penyelamat perubatan kecemasan (EMRS) dari Balai Bomba dan Penyelamat Jitra dikerah ke lokasi kejadian.


10 peniaga ditahan ketika leka bermain judi belangkas

ALOR SETAR, 15 Mei – Polis menahan 10 peniaga yang sedang leka bermain judi belangkas di dalam sebuah pasar besar di Jalan Tunku Abdul Rahman, dekat sini, awal pagi tadi.

Ketua Jabatan Siasatan Jenayah (JSJ) Kedah Datuk G.Suresh Kumar berkata tangkapan pada 2.30 pagi itu dijalankan oleh sepasukan pegawai dan anggota Bahagian Maksiat, Judi dan Kongsi Gelap (D7) JSJ Ibu Pejabat Polis Kontinjen Kedah menerusi Op Khas JSJ, Op Aidilfitri dan Op Dadu.

“Ketika serbuan, semua lelaki berusia 37 hingga 66 tahun itu sedang berkumpul dan mengelilingi sebuah meja batu serta disyaki sedang bermain judi jenis belangkas.

“Hasil siasatan awal mendapati kesemuanya yang merupakan peniaga di pasar berkenaan telah mula bermain judi belangkas selepas perayaan Aidilfitri lepas,” katanya dalam kenyataan hari ini.

Beliau berkata pelbagai barang yang digunakan untuk bermain judi berkenaan termasuk pinggan, bungkusan plastik berisi beras, buah dadu bergambar dan wang tunai berjumlah RM620 turut dirampas.


Polemik, perpecahan politik hanya bantutkan usaha Malaysia perangi COVID-19 – Muhyiddin

KUALA LUMPUR 10 Sept – Perkara terakhir yang diperlukan oleh negara ini adalah lebih banyak polemik, perpecahan politik atau sosial yang mampu mengalih perhatian rakyat daripada tugasan mendesak serta usaha memerangi COVID-19 dan membina semula ekonomi, kata Pengerusi Majlis Pemulihan Nasional (MPN) Tan Sri Muhyiddin Yassin.

Senada dengan saranan Perdana Menteri Datuk Seri Ismail Sabri Yaakob agar Keluarga Malaysia bersama-sama mencergaskan kembali negara ini, beliau berkata rakyat perlu berganding bahu dalam semangat ‘Keluarga Malaysia’ kerana berkongsi masa depan dan nasib yang sama apabila negara menjadi taruhan jika mereka tidak bekerjasama membangkitkan semula Malaysia.

“Saya menggesa semua rakyat Malaysia bersatu padu. Kita mesti mengetepikan semua perbezaan sama ada dari segi politik, perniagaan, masyarakat atau keluarga untuk menggabungkan kekuatan kolektif kita dalam usaha memerangi COVID-19,” katanya dalam ucapan penutup Sidang Kemuncak Pemulihan Nasional semalam yang berlangsung secara maya.

Pengerusi MPN yang baharu dilantik itu berkata, majlis tersebut akan mengambil pandangan dan cadangan yang dikemukakan pada sidang kemuncak hari ini dan meneliti maklum balas yang diterima secara menyeluruh.

Bekas Perdana Menteri itu berkata, peperangan menentang COVID-19 hanya boleh dimenangi dengan terus mengutamakan pendekatan seluruh negara yang merangkumi semua sektor dan kumpulan di Malaysia.

“Ini adalah pendekatan inklusif yang melibatkan seluruh masyarakat berganding bahu dalam peperangan ini. Oleh itu, penyertaan kerajaan, sektor swasta, NGO (badan bukan kerajaan), doktor, petugas kesihatan dan sukarelawan adalah penting sekiranya kita ingin berjaya,” katanya.

Muhyiddin berkata, kemunculan varian Delta COVID-19 baru-baru ini, yang penyebarannya lebih pantas dan jauh lebih berbahaya adalah penyebab di sebalik lonjakan kes bukan hanya di Malaysia malah di seluruh dunia termasuk Asia Tenggara.

“Kita perlu terus meningkatkan pengurusan pandemik COVID-19 terutama dalam memanfaatkan teknologi baharu dan secara konsisten meningkatkan keupayaan tindak balas fizikal serta digital dalam menguji, mengesan dan mengasingkan,” katanya.


Pimpinan BN tiba di Menara Dato’ Onn untuk Mesyuarat Dewan Tertinggi

KUALA LUMPUR, 22 Nov – Beberapa pimpinan Barisan Nasional (BN) mula tiba di ibu pejabat UMNO di Menara Dato’ Onn, Pusat Dagangan Dunia (WTC) di sini bagi menghadiri mesyuarat Dewan Tertinggi BN.

Antara yang kelihatan tiba setakat 11.15 pagi ini ialah Naib Presiden UMNO Datuk Seri Mohamed Khaled Nordin, Presiden MCA Datuk Seri Dr Wee Ka Siong, Timbalan Presiden MCA Datuk Dr Mah Hang Soon dan Timbalan Presiden MIC Datuk Seri M. Saravanan.

Turut kelihatan Pengerusi BN dan Badan Perhubungan UMNO Sabah Datuk Seri Bung Moktar Radin, Setiausaha Agung MCA Datuk Chong Sin Woon dan Pengerusi BN Melaka dan tiga Ahli Majlis Tertinggi UMNO iaitu Datuk Seri Ab Rauf Yusoh, Datuk Seri Johari Abdul Ghani dan Datuk Seri Jalaluddin Alias.

Mesyuarat hari ini penting untuk menentukan pendirian BN sama ada akan bergabung dengan Pakatan Harapan (PH) atau Perikatan Nasional (PN) untuk melengkapkan jumlah kerusi majoriti mudah bagi membentuk kerajaan.

Berdasarkan keputusan rasmi yang diumumkan Suruhanjaya Pilihan Raya (SPR) pada pagi Ahad, BN kalah teruk dalam Pilihan Raya Umum ke-15 apabila menang hanya 30 kerusi manakala PH dan PN masing-masing memenangi 82 dan 73 kerusi.

Dengan situasi Parlimen tergantung kerana tiada parti atau gabungan politik mendapat majoriti mudah untuk membentuk kerajaan Persekutuan, PH dan PN perlu mencari pakatan untuk menubuh kerajaan baharu.

Sementara itu, Jalaluddin ketika bercakap kepada media sebelum menghadiri mesyuarat berkata buat masa ini, BN belum membuat sebarang keputusan untuk bersama dengan PH lagi.

“Saya masih lagi berpegang kepada keputusan (pendirian) yang dibuat oleh pimpinan UMNO dan BN sebelum ini bahawa tidak akan ada kerjasama dgn PH. Kalau hendak bentuk gabungan kerajaan maka kami perlu mengadakan Mesyuarat Agung Luar Biasa (EGM),” kata Ahli Parlimen Jelebu itu.


COVID-19: Lebih 8,000 pekerja kilang Kluster Berendam jalani saringan

MELAKA 12 Nov. – Lebih 8,000 pekerja sebuah kilang di Batu Berendam di sini, akan menjalani ujian saringan COVID-19 dalam tempoh terdekat berikutan terdapat kakitangan mereka dikesan positif wabak itu.

Pengerusi Jawatankuasa Kesihatan dan Antidadah Melaka Datuk Rahmad Mariman berkata langkah itu diambil kerana berlakunya peningkatan kes positif COVID-19 dalam kalangan pekerja kilang sehingga wujud kluster baharu dikenali sebagai Kluster Berendam.

“Kluster Berendam melibatkan sebuah kilang bersaiz besar dan sehingga semalam, Jabatan Kesihatan Melaka dengan kerjasama pihak kilang melakukan saringan ke atas 2,118 orang melibatkan 1,892 pekerja dan 226 kontak rapat terdiri daripada ahli keluarga mereka.

“Daripada jumlah itu, 240 kakitangan masih menunggu keputusan ujian saringan COVID-19 dan saringan menyeluruh terhadap semua pekerja kilang itu akan dilakukan,” katanya pada sidang media di sini, hari ini.

Beliau berkata Jabatan Kesihatan Melaka mendapat kerjasama yang baik daripada pihak kilang dalam usaha memutuskan rantaian COVID-19 dan kos saringan ditanggung pengurusan kilang berkenaan.

Katanya, Jabatan Kesihatan Melaka dan kilang berkenaan juga mencari penyelesaian terbaik bagi  mengekang penularan COVID-19 dari Kluster Berendam memandangkan pekerja kilang berkenaan tidak tinggal berpusat seperti di asrama pekerja sebaliknya dari ketiga-tiga daerah di negeri berkenaan.

Beliau berkata fasa pertama Kluster Berendam dikesan selepas salah seorang pekerja kilang tersebut yang baru pulang dari zon merah disahkan positif COVID-19 menerusi saringan wajib yang dijalankan pihak kilang.


Jabatan Penjara benar lawatan keluarga sempena Tahun Baharu Cina

Jabatan itu dalam kenyataan hari ini memaklumkan perjumpaan boleh diadakan melalui dua pilihan iaitu secara bersemuka (intercom) untuk pelawat yang telah lengkap divaksin, dan melalui panggilan video.

“Seorang penghuni penjara hanya dibenarkan untuk menerima sekali sahaja lawatan daripada keluarga dan lawatan perjumpaan hanya dibenarkan kepada pelawat yang membuat janji temu sahaja.

“Terdapat tiga kaedah tempahan iaitu melalui sistem i-Visit di laman web www.prison.gov.my, panggilan telefon di institusi berkenaan dan melalui emel atau surat ke institusi berkenaan,” menurut kenyataan itu.

Menurut kenyataan itu pihak penjara akan menetapkan tarikh dan sesi perjumpaan selepas tempahan dibuat dan masa perjumpaan tidak lebih 30 minit, yang juga bergantung kepada situasi institusi penjara berkaitan.

Kenyataan itu memaklumkan hanya dua pelawat sahaja dibenarkan dalam kalangan keluarga yang telah ditetapkan pihak penjara, manakala bagi pelawat warga emas berumur lebih 60 tahun, kebenaran diberi adalah bersyarat iaitu mesti dalam keadaan sihat dan tidak bergejala.

“Bagi kebenaran perjumpaan secara panggilan video sahaja, adalah terpakai bagi penjara jika negeri atau tempat berkaitan berada di luar PPN Fasa 4 semasa tarikh lawatan ini berkuat kuasa,” menurut kenyataan itu.


KKM, SPR masih berbincang SOP PRU15 – Khairy

PETALING JAYA, 28 Okt – Kementerian Kesihatan (KKM) masih dalam peringkat perbincangan dengan Suruhanjaya Pilihan Raya (SPR) bagi memuktamadkan prosedur operasi standard (SOP) Pilihan Raya Umum ke-15 (PRU15).

“Ada beberapa perkara yang SPR boleh buat, ada yang mungkin mereka sukar untuk buat. Jadi, KKM akan beri maklum balas dalam sehari dua ini,” katanya kepada pemberita selepas merasmikan Persidangan Komanwel dan Luka Global Ke-4 (2022), di sini hari ini.

KKM sebelum ini telah mengesyorkan kepada SPR berhubung beberapa SOP PRU15 supaya ia diadakan dalam keadaan ‘’Pilihan raya selamat COVID-19′ dengan mengambil kira kepentingan orang ramai agar tidak dimudaratkan dengan kehadiran pesakit COVID-19.

Mengenai pemilihan Malaysia sebagai tuan rumah bagi Persidangan Komanwel dan Luka Global Ke-4 2022 itu, Khairy menyifatkan pemilihan itu sebagai pengiktirafan kepada Malaysia yang terpilih menerusi Mesyuarat Persatuan-persatuan Luka Sedunia.

Katanya, Malaysia turut terpilih menjadi tuan rumah bagi penganjuran Kongres Persatuan Penyembuhan Luka Sedunia 2026 menerusi bidaan yang diadakan di Abu Dhabi pada Mac lepas.

“Ini adalah pengiktirafan dan penghormatan besar kepada Malaysia apabila kita (Malaysia) dilihat sebagai antara negara peneraju dalam bidang penjagaan luka,” katanya.

Mengenai perkhidmatan rawatan dan penjagaan luka, Khairy berkata KKM akan menambah baik perkhimatan tersebut dalam tempoh lima tahun akan datang bagi membolehkan setiap pesakit menerima rawatan sepatutnya termasuk individu yang terlantar di rumah.

“Untuk lima tahun akan datang, lebih banyak tumpuan akan diberikan terhadap perkhidmatan kesihatan khususnya di peringkat komuniti,” katanya dan menambah kerajaan memperuntukkan RM5 juta setiap tahun kepada fasiliti kesihatan kerajaan bagi memenuhi keperluan rawatan penjagaan luka.


Sindiket jual darjah kebesaran palsu calar imej kerajaan negeri

Ketua Menteri Melaka Datuk Seri Utama Sulaiman Md Ali berkata, kegiatan itu menjejaskan imej pentadbiran kerajaan negeri berikutan setiap penganugerahan pingat kebesaran perlu dilakukan mengikut undang-undang dan disampaikan sendiri oleh Tuan Yang Terutama Tun Seri Setia (Dr) Mohd Ali Mohd Rustam.

Katanya, orang ramai diingatkan supaya tidak mengambil jalan pintas bagi mendapatkan pingat atau bintang darjah kebesaran negeri itu tanpa melalui agensi yang sepatutnya.

“Pastikan tawaran itu datang daripada pihak kerajaan negeri bukan daripada orang perseorangan yang tidak ada kena mengena dengan kerajaan negeri Melaka.

“Kita ada unit-unit yang bertanggungjawab mengendalikan pengurniaan darjah kebesaran yang mana ia telah diwartakan,” katanya kepada pemberita di pejabatnya di Seri Negeri, di sini hari ini.

“Dia mesti dipanggil dan akan melalui proses raptai serta penerimaan surat tawaran sebelum disampaikan sendiri Tuan Yang Terutama (Tun Mohd Ali),” katanya.

Terdahulu, MHI melaporkan polis Melaka berjaya menumpaskan kegiatan sindiket pemalsuan watikah dan darjah kebesaran negeri Melaka hasil tangkapan berasingan di Melaka, Kuala Lumpur dan Selangor yang dijalankan antara 22 Februari hingga 29 Mac lalu.

Sindiket didalangi dua individu berusia lingkungan 40-an dipercayai aktif melakukan kegiatan itu sejak awal tahun ini dan menjual watikah, pingat dan bintang palsu darjah kebesaran negeri Melaka dengan harga antara RM50,000 hingga RM100,000.


Polis tahan lelaki Bangladesh ceroboh masuk tadika

Ketua Polis Kuala Langat Supt Ahmad Ridhwan Mohd Nor @ Saleh berkata lelaki berusia 23 tahun itu ditahan di sekitar kawasan Taman Pahlawan, Banting, susulan laporan polis oleh guru tadika berkenaan Jumaat lepas (1 April).

Ahmad Ridhwan berkata semasa tangkapan dibuat, suspek gagal mengemukakan dokumen pengenalan diri dan hasil soal siasat awal disyaki lelaki itu mempunyai masalah kesihatan mental.

“Kes disiasat di bawah Seksyen 448 Kanun Keseksaan kerana menceroboh yang memperuntukkan hukuman penjara sehingga enam bulan atau denda sehingga RM3000, jika disabit kesalahan,” katanya dalam kenyataan hari ini.

Sebuah video berdurasi satu minit yang tular di Facebook baru-baru ini memaparkan seorang lelaki dipercayai warga asing menceroboh masuk sebuah tadika di Telok Panglima Garang. – BERNAMA


Turbo dan Kandar jadi tarikan rumah terbuka Aidilfitri Pengkalan Batu

PENGKALAN BATU 4 Mei – Rumah Terbuka Hari Raya Aidilfitri Dewan Undangan Negeri (DUN) Pengkalan Batu berlangsung dalam suasana ceria dan menampilkan kelainan dengan kehadiran dua ekor kuda diberi nama Turbo dan Kandar.

Orang ramai yang berkunjung khusus kanak-kanak ditemani ibu bapa masing-masing tidak melepaskan peluang untuk bergambar kenangan bersama penjaga dan kedua-dua haiwan berkenaan.

Kehadiran Yang di-Pertua Negeri Tun Seri Setia Mohd Ali Mohd Rustam, diriingi Ketua Menteri Datuk Seri Ab Rauf Yusoh serta Exco Pembangunan Wanita, Keluarga dan Komuniti negeri Datuk Kalsom Noordin sebagai tuan rumah turut menceriakan sambutan rumah terbuka itu yang berlangsung di Kompleks Japerun Pengkalan Batu.

Yang turut hadir Setiausaha Kerajaan Negeri Datuk Wira Zaidi Johari; Speaker Dewan Undangan Negeri, Datuk Wira Ibrahim Durum serta Exco Pembangunan Usahawan, Koperasi dan Hal Ehwal Pengguna negeri, Allex Seah Shoo Shin.

Hadir sama Timbalan Exco Sains, Teknologi, Inovasi dan Komunikasi Digital negeri, Mohd Noor Helmy Abdul Halem; Timbalan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Zulkiflee Mohd Zin, Ahli Parlimen Hang Tuah Jaya, Adam Adli serta Adun Klebang, Datuk Lim Ban Hong.


Korban COVID-19 di seluruh dunia sudah melepasi 500,000 orang

ANKARA, 29 Jun  — Jumlah korban COVID-19 di seluruh dunia kini melepasi 500,000 pada Ahad, lapor agensi berita Anadolu, menurut data Johns Hopkins University yang berpangkalan di Amerika Syarikat (AS).

Seramai 500,108 penduduk di seluruh dunia menjadi korban sementara lebih 5.08 juta pesakit sembuh manakala jumlah kes kini mencecah 10 juta.

Brazil, mempunyai jumlah kes dan kematian COVID-19 paling tinggi di Amerika Latin, dan bilangan kes kedua tertinggi di dunia dengan 1.31 juta jangkitan.


Warga Perancis antara tiga dikuatiri sesat di Cameron Highlands

Ketua Zon 3 Jabatan Bomba dan Penyelamat Malaysia (JBPM) Pahang Shahrul Nizam Nasir berkata tujuh anggota dari Balai Bomba dan Penyelamat (BBP) Cameron Highlands digegaskan ke lokasi kejadian selepas menerima panggilan daripada mangsa pada pukul 4.56 petang tadi.

“Setibanya di lokasi kejadian, pihak bomba menerima maklumat tiga individu tersebut telah tersesat semasa melakukan aktiviti itu di trek pendakian gunung tersebut,” katanya dalam satu kenyataan hari ini.

Beliau berkata ketika ini, pasukan bomba sedang menaiki gunung tersebut menuju ke lokasi mangsa tersesat bagi melakukan operasi mencari dan menyelamat.

Katanya Pasukan Khas Operasi, Taktikal dan Penyelamat Malaysia (STORM) dan Pasukan Multi-Skill Team (Must) juga diarahkan berada dalam keadaan bersiap sedia sekiranya diperlukan untuk dipanggil membantu operasi.


Tiada aduan peniaga ‘ali baba’ di Melaka – EXCO

AYER KEROH 9 April – Melaka tidak menerima sebarang aduan wujudnya peniaga ‘ali baba’ atau mereka yang cuba mengaut keuntungan atas angin dengan menyewakan tapak perniagaan pada harga lebih tinggi sepanjang penganjuran bazar Ramadan dan Aidilfitri tahun ini.

EXCO Kerajaan Tempatan Negeri Datuk Zaidi Attan berkata, jika dikesan terdapat urus niaga seperti itu dilakukan, pihaknya akan mengambil tindakan segera dengan menarik lesen mereka yang terlibat.

Katanya, untuk tahun ini anggaran harga tapak bazar Aidilfitri yang ditetapkan di Melaka ialah pada julat antara RM2,500 sehingga RM6,000, bergantung kepada kawasan.

“Alhamdulillah belum ada aduan kita terima, mungkin disebabkan tahun ini lebih banyak tapak bazar kita sediakan untuk peniaga-peniaga,” katanya kepada pemberita selepas mengadakan lawatan di Bazar Aidilfitri Mydin Ayer Keroh, malam tadi.

Dalam pada itu, mengulas mengenai isu sampah di tapak bazar, Zaidi memaklumkan pihaknya kini sedang merangka kaedah pengurusan sampah baharu dengan melibatkan Ahli Majlis Pihak Berkuasa Tempatan (PBT) yang bergandingan bersama syarikat konsesi SWM dan SWCorp.

Katanya, kaedah itu bukan sahaja akan dipraktikkan di bazar Ramadan dan Aidilfitri, bahkan ia akan turut melibatkan tapak pasar pagi dan pasar malam seluruh negeri.

“Jadi dengan cara ini, sebaik sahaja tapak pasar atau bazar ditutup, akan ada pengumpulan sampah-sampah yang akan diuruskan sebelum sisa berkenaan dikutip secara menyeluruh.


Paul Yong diperintah bela diri tuduhan rogol pembantu rumah

IPOH, 7 Dis – Mahkamah Tinggi di sini hari ini memerintahkan Ahli Dewan Undangan Negeri (ADUN) Tronoh Paul Yong Choo Kiong membela diri atas pertuduhan merogol pembantu rumah warga Indonesia, dua tahun lepas.

Hakim Datuk Abdul Wahab Mohamed membuat keputusan itu selepas mendapati pihak pendakwaan berjaya membuktikan kes prima facie ke atas tertuduh di akhir kes pendakwaan.

Yong didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park, antara 8.15 malam hingga 9.15 malam, pada 7 Julai 2019.

Pertuduhan mengikut Seksyen 376 (1) Kanun Keseksaan yang membawa hukuman penjara sehingga 20 tahun dan boleh dikenakan sebat, jika sabit kesalahan.

Hakim Abdul Wahab dalam penghakimannya berkata pihak pendakwaan berjaya membuktikan elemen-elemen utama iaitu kemasukan pada kemaluan, kejadian seks tanpa kerelaan selain keterangan saksi termasuk mangsa yang konsisten sepanjang perbicaraan walaupun diasak bertubi-tubi oleh pihak pembelaan.

“Berdasarkan pemerhatian dan pertimbangan saya sewaktu pendakwaan, sesi soal balas peguam, bukti-bukti barang kes, maka penilaian saya mendapati bahawa pendakwaan berjaya menunjukkan kes prima facie.

“Kenyataan saksi termasuk mangsa juga diambil kira iaitu mangsa cuba melawan, meronta, berteriak sewaktu kejadian tapi tidak didengari kerana bilik tertutup. Malah mangsa juga tidak boleh melawan kerana tertuduh berbadan besar dan wujudnya perlakuan seks tanpa kerelaan,” katanya.

Hakim Abdul Wahab sewaktu membacakan keputusan kira-kira 45 minit itu berkata beliau juga mengambil kira keterangan pakar bahawa wujudnya penetrasi sehingga menyebabkan koyakan baharu pada kemaluan mangsa.

Pendakwaan dikendalikan Pengarah Pendakwaan Negeri Perak, Azlina Rasdi bersama Timbalan Pendakwa Raya, Liyana Zawani Mohd Radzi dan Mohd Fitri Sadarudin, manakala Yong diwakili peguam Datuk Rajpal Singh dan Salim Bashir.

Sementara itu Rajpal ketika ditemui di luar perkarangan mahkamah berkata pihaknya akan mengemukakan sekurang-kurangnya empat saksi semasa prosiding membela diri dan anak guamnya akan memberikan keterangan secara bersumpah.

Pada 28 Sept 2021, pihak pendakwaan telah menutup kesnya selepas memanggil 23 saksi termasuk dua saksi terlindung, untuk memberi keterangan sepanjang perbicaraan kes itu yang bermula pada 5 April lepas.

Kes itu sebelum ini disebut di Mahkamah Sesyen namun pada 15 Dis 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.

Yong didakwa di Mahkamah Sesyen pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.- BERNAMA


Indahkan landskap destinasi tumpuan pelancong – KM

AYER KEROH 10 Mac – Pihak Berkuasa Tempatan (PBT) diminta mewujudkan lebih banyak taman bunga (nursery) khususnya kawasan tumpuan pelancong dalam usaha mengindahkan lagi Negeri Melaka menjelang Tahun Melaka Melaka (TMM) 2024.

Ketua Menteri Datuk Seri Utama Sulaiman Md Ali berkata, inisiatif itu akan menjadikan Melaka sebagai sebuah negeri yang lebih indah selain menarik kedatangan lebih ramai pelancong.

“Jadi saya mohon semua PBT di negeri ini dengan berbaki sembilan bulan lagi menyambut TMM 2024, wujudkan ‘nursery’ di kawasan tumpuan pelancong, tanam bunga berwarna-warni sepanjang jalan,” katanya.

Beliau berkata demikian pada sidang media selepas Perhimpunan Bulanan Kerajaan Negeri Melaka di Dataran Majlis Bandaraya Melaka Bersejarah (MBMB), di sini, hari ini.

Hadir sama Setiausaha Kerajaan Negeri Datuk Wira Zaidi Johari; Exco Perumahan, Kerajaan Tempatan dan Alam Sekitar negeri, Datuk Zaidi Attan; Exco Kemajuan Desa, Pertanian dan Industri Asas Tani negeri,0 Datuk Abdul Razak Abdul Rahman barisan Exco Kerajaan Negeri dan Datuk Bandar MBMB, Datuk Shadan Othman.

“Jadi sudah tiba masanya kita perhebatkan nursery seluruh PBT dalam Negeri Melaka, kita tanam bunga dan perhebatkan supaya TMM 2024 nanti sasaran kita 18.7 juta dapat dicapai,” katanya.


TMM 2024, isu kebersihan, kualiti perkhidmatan fokus Rais

AYER KEROH 7 April – Tahun Melawat Melaka 2024 (TMM2024), meningkatkan mutu perkhidmatan, isu kebersihan dan menyelesaikan isu berbangkit antara fokus Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin.

Ahli Dewan Undangan Negeri (Adun) Paya Rumput itu berkata, setakat ini beliau sempat melakukan libat urus di Majlis Perbandaran Jasin (MPJ) dan Majlis Perbandaran Alor Gajah (MPAG).

“Saya akan merangka pelan hala tuju yang jelas, kualiti perkhidmatan yang lebih baik dan memberi penekanan terhadap aspek kebersihan, kerana fokus Negeri Melaka ketika ini adalah menjayakan TMM2024.

“Bagi tujuan ini saya tidak ada masalah untuk merujuk Datuk Zaidi Attan kerana beliau memegang portfolio ini sebelum ini. Selama ini kami bekerja rapat. Kami akan duduk bersama, saya minta nasihat, apa yang boleh diteruskan dan apa yang ingin diperbaharui,” katanya.

Beliau berkata demikian ketika ditemui Melaka Hari Ini selepas Pengumuman 10 Timbalan Exco Kerajaan Negeri oleh Ketua Menteri Datuk Seri Ab Rauf Yusoh di sebuah hotel, di sini, semalam.

Mengulas lanjut, Rais yang sebelum ini memegang portfolio Exco Pendidikan, Teknologi dan Telekomunikasi berkata beliau mengharapkan kerjasama baik daripada semua PBT.


DUN Ayer Limau: Bantu mangsa kemalangan terima bantuan PERKESO

AYER LIMAU 9 Julai – Ahli Dewan Undangan Negeri (ADUN) Ayer Limau, Datuk Hameed Mytheen Kunju Basheer akan menghulurkan bantuan bagi memudahkan urusan mangsa kemalangan langgar lari, Fazli Rusli untuk menerima bantuan Pertubuhan Keselamatan Sosial (PERKESO).

Dalam pada sama, Hameed Mytheen turut menasihatkan pengguna jalan raya, terutama penunggang motosikal mengamalkan sikap bertimbang rasa dan mematuhi had laju bagi memastikan keselamatan mereka terjamin.

Katanya, kemalangan yang menimpa mangsa langgar lari, Fazli, 26 perlu dijadikan pengajaran bagi memastikan semua pengguna jalan raya terutama penunggang motosikal supaya mengamalkan sikap bertimbang rasa dan sentiasa mematuhi had laju.

“Saya minta pengguna jalan raya, lebih-lebih lagi penunggang motosikal supaya sentiasa berwaspada di jalan raya bagi mengelak terbabit dalam kemalangan,” katanya ketika mengunjungi Fazli di kediamannya di Kampung Ramuan Cina Besar, di sini hari ini.

Sejak tiga bulan lalu Fazli tidak mampu melangkah seperti sebelum ini berikutan kaki kirinya patah akibat dilangar lari
sebuah kereta di Jalan Lapangan Terbang Batu Berendam berhampiran lapangan terbang berkenaan.

“Saya bekerja sebagai pengawal keselamatan di lapangan terbang itu dan ketika kejadian jam 2.30 petang, saya menunggang motosikal untuk membeli makanan.

Katanya, apabila sedar dia mencuba berdiri tetapi dilarang oleh pengguna jalan raya yang membantunya kerana daripada kecederaan dialaminya, mereka mengesyaki kaki kirinya patah.

Dia berkata, sambutan Aidilfitri lalu dan Aidiladha ini terpaksa disambut dengan dukacita dan seadanya kerana tidak mampu bergerak bebas seperti sebelum itu.


Pemimpin PBB seru jadikan 2021 tahun pemulihan

ANKARA, 29 Dis – Menyifatkan 2020 sebagai tahun penuh dugaan, tragedi dan air mata, Ketua Setiausaha Pertubuhan Bangsa-Bangsa Bersatu (PBB) dalam ucapan akhir tahunnya pada Isnin menyeru kerjasama untuk menangani cabaran global, lapor Agensi Anadolu.

“Marilah kita berdamai sesama kita dan juga alam, menangani krisis iklim, menghentikan penyebaran COVID-19 dan menjadikan 2021 sebagai tahun pemulihan,” kata Antonio Guterres dalam pesanan video.

Beliau turut menyentuh mengenai kesan buruk selama setahun COVID-19 di seluruh dunia seperti peningkatan kemiskinan, ketidaksamaan dan kelaparan, dan menekankan Tahun Baru yang bakal menjelang, akan membawa “sinar harapan.”

Menurutnya, kedua-dua perubahan iklim dan COVID-19 adalah krisis yang hanya dapat ditangani oleh semua sebagai sebahagian daripada peralihan ke masa depan yang inklusif dan lestari, beliau menyatakan cita-cita utama PBB pada tahun depan adalah membina pakatan global untuk negara bebas karbon pada 2050.

“Menyembuhkan kesan virus, memulihkan ekonomi dan masyarakat yang terjejas, menghentikan perpecahan dan memulihkan planet ini. Itu adalah Resolusi Tahun Baru kita untuk 2021,” tambah Guterres. –  BERNAMA